КЕЧА КИМ ЭДИГУ БУГУН КИМ БЎЛДИК, ЭРТАГА КИМ БЎЛАМИЗ? - Ўзбекистон овози газетаси\nБугун ҳар бир юртдошимиз давлатимиз мустақиллигининг йигирма тўрт йиллик байрамини катта ҳаяжон ва фахр-ифтихор билан кутмоқда.\nРеспубликамиз Президентининг Мустақиллигимизнинг йигирма тўрт йиллик байрамига тайёргарлик кўриш ва уни ўтказиш тўғрисидаги қарори асосида жойларда истиқлолимиз қадр-қимматига бағишланган тадбирлар ўтказилмоқда.\nТаҳририятимизда ҳам энг улуғ, энг азиз байрамимизга бағишланган Давра суҳбати уюштирилди. Унда асосий эътибор қарорда таъкидланган муҳим масалалар — собиқ мустабид тузум даврида ҳуқуқларимиз нақадар чеклангани, камситилгани, мустақиллик миллий давлатчилигимизни, ўзлигимизни тиклаш имконини бергани, бугун эришаётган барча ютуқларимиз бош омили эканига қаратилди.\nДавра суҳбатини газетамиз Бош муҳаррири Сафар Остонов олиб борди.\nБаҳром АҲРОРОВ, юридик фанлари доктори, ТДЮУ профессори:\n— 1991 йил 31 август куни Президент Ислом Каримов томонидан Ўзбекистонни мустақил давлат деб эълон қилиниши том маънодаги тарихий воқеа бўлган эди.\nМустақиллик туфайли Ўзбекистон дунё саҳнига чиқди. Жаҳон харитасида Ўзбекистон номли давлат пайдо бўлди. Қарийб 130 йил давомида кимларгадир қарам бўлган ўзбек халқи, қарорда айтилганидек, азал-азалдан мустақилликни орзу қилиб, унга эришиш учун курашиб келди. Ўша мустабид замонда мустақиллик орзуси билан яшашнинг ўзи қаҳрамонлик эди. 1937-38-йиллардаги қатағондан кўзланган асосий мақсад эса мустақилликни орзу қилганларни йўқ қилиш эди.\nЎзбек халқининг юз минглаб асл фарзандлари қатағон қурбони бўлган. Улардан 14 мингга яқини отиб ўлдирилган. Қолганлари эса узоқ муддатларга озодликдан маҳрум этилган, сургун ёки бадарға қилинган.\nСобиқ иттифоқ конституциясида республикаларнинг ҳар бири «суверен ҳуқуққа эга давлат», деб белгилаб қўйилган бўлсада, амалда уларга бу ҳуқуқ умуман берилмаган. Ҳар бир республика ўз конституцияси, алоҳида қонунларига эга бўлсада, «республика қонунлари умумиттифоқ қонунларига тўғри келмаган ҳолларда умумиттифоқ қонунлари ёки қонун ости норматив ҳужжатлари амал қилади», дейилган эди.\nШўро тузуми ўрнатилган дастлабки кундан бошлаб, бу зўравон жамият сохтакорлик ва алдовлар асосида барча халқларни битта халқ манфаатига мажбурий бўйсундирган. Иттифоқ таркибидаги барча республикалар марказ томонидан бошқарилган.\nҲуқуқни муҳофаза қилиш органлари фаолияти коммунистик партия томонидан назорат қилинган. Қонун бир четда қолиб, амалдорлар буйруғи бажарилган. Бу эса ўз навбатида, аҳоли ўртасида ҳуқуқни муҳофаза қилиш органларига нисбатан бутунлай ишончсизликни келтириб чиқарган.\nШўро тузуми дунё андозаларини, халқаро нормаларни тан олмай, давлат ва жамият тараққиётига йўл бермайдиган нормаларни қонунлаштириб қўйган эди. Жумладан, жамият тараққиётининг негизини ташкил этувчи ижтимоий муносабатларга жиноят сифатида қаралганлигига ҳозирги ёшлар ишонмаса керак.\nБарча ишлаб чиқариш, савдо-сотиқ, тадбиркорлик муносабатларининг эгаси давлат ҳисобланган, жисмоний шахсларнинг бундай фаолият билан шуғулланиши қонунан тақиқланган ва жиноят деб баҳоланган. Эркин савдо муносабатларига «спекуляция», хусусий ишлаб чиқаришга «хусусий косибкорлик» сифатида қаралиб, бундай фаолият билан шуғулланганларга нисбатан жиноий жавобгарлик белгиланган. Шунингдек, хусусий меҳнат фаолияти билан шуғулланиш ҳам тақиқланган ва бундай кишилар жазога тортилган.\nМустақиллик туфайли бундай муносабатларга чек қўйилиб, эркин савдо, хусусий ишлаб чиқариш, кичик бизнес ва тадбиркорликка кенг йўл очилди. Хусусий мулк эгаси ҳуқуқлари давлат томонидан ҳимоя қилиниши қонун йўли билан мустаҳкамлаб қўйилди.\nМустақиллик, энг аввало, ҳуқуқ демакдир. Шундай экан, ҳар биримиз бу сўзларни ўзимизга шиор қилиб олишимиз, ўз ҳуқуқ ва бурчларимизни англаб етишимиз лозим.\nҚўйсиной ПАРПИЕВА, меҳнат фахрийси, II даражали «Соғлом авлод учун» ордени соҳиби:\n— Ўтган умримни эсласам, хотиралар кино тасмасидек кўз ўнгимда гавдаланаверади. Ўтган асрнинг 80-йилларида Гулистон туманидаги деярли барча мактаблар мослаштирилган, ўқувчилар сатҳи тупроқ, шифти қамишдан бўлган синфхоналарда ўқишарди. Битта икки қаватли мактаб ўша даврда темир-бетондан қурилган бўлиб, қишда умуман иситиб бўлмаганлигидан ўқувчиларга жавоб бериб юбориларди.\nЭски тузум даври конституциясида таълим олиш болалар ҳуқуқидир, деб ёзилган пункт бўларди. Лекин 4-дан 10-синфгача ўқувчиларимиз эрта баҳордан кеч кузгача дала ишларидан бўшамасди.\nМактаб парталари-чи? Биз ўқиган пайтда битта партада тўрт кишидан ўтирганмиз. Бу ҳам майли, парталар ясси кўринишда бўлгани учун ўқувчилар қоматини эгиб ёзув-чизув қилишига тўғри келарди.\nИстиқлолдан сўнг мамлакатимизда бошқа соҳалар сингари таълим-тарбия ишларига ҳам давлатимиз раҳбари томонидан алоҳида эътибор қаратилаётганини барчамиз чин юракдан ҳис этиб турибмиз. «Таълим тўғрисида»ги Қонун, Кадрлар тайёрлаш миллий Дастури ва бошқа бир қанча меъёрий-ҳуқуқий ҳужжатларнинг ҳаётга татбиқ этилиши натижасида мамлакатимизда таълим-тарбия ишлари бутунлай ислоҳ қилинди.\nБугунги кунда Бутунжаҳон банки томонидан эълон қилинган маълумотларга кўра, мамлакатимиз аҳолисининг саводхонлик даражаси 99,34 фоиздан ошган. Бу дунёда юқори кўрсаткичлардан бири ҳисобланади.\nБир эслаб кўрайлик. Эски тузум даврида мактаб бинолари яроқсиз бир ҳолга келиб қолганди. Қишда совуқ, ёзда иссиқ. Энг ачинарлиси, олий маълумотли ўқитувчи танқис эди. Шунинг учун математика ўқитувчиси кези келганда ўзига умуман алоқаси бўлмаган бошқа фандан ҳам дарс ўтиб кетаверар эди. Бугун эса ҳар бир фаннинг ўз мутахассиси бор. Биргина мактаб тизимида бирорта ҳам ўрта маълумотли ўқитувчининг дарс беришига йўл қўйилмайди.\nБолаларнинг хотираси оппоқ дафтарга ўхшайди. Нимани ёзсанг, шундоққина муҳрланиб қолади. Эски тузум даврида мен математикадан зеҳни ўткир ўқувчиларни маҳаллий даражада ўтказиладиган турли олимпиадаларга олиб борардим, лекин уларнинг бирортасини собиқ иттифоқ даражасидаги олимпиадаларга олиб чиқолмаганман. Бунга рухсат беришмаган.\nМустақиллик йилларида фарзандларимиз учун жаҳон миқёсидаги олимпиадаларда қатнашиш, ўз билимларини намоён этиш имконияти яратилди. Узоққа бориб ўтирмайлик, яқинда Таиландда математика фанидан ўтказилган 56-Халқаро олимпиадада Бухоро давлат университети қошидаги 3-академик лицей ўқувчиси Жамшид Яхшиев ва Аббос Муҳаммедов бронза медалига сазовор бўлишди. 2013 йилда химия фанидан ўтказилган халқаро Менделеев олимпиадасида иштирок этган ўзбекистонлик ёшлар иккита олтин, бешта кумуш, саккизта бронза медалларини қўлга киритишди. Ахир бу билан фахрланмай бўладими?!\n1991 йилда халқаро мусиқа танловларида атиги уч нафар ўзбекистонлик ўқувчи қатнашган бўлса, 2014 йилда улар сони 122 тага етди.\nБолгариянинг Влагоевград шаҳрида математика фанидан ўтказилган, 50 дан ортиқ давлатдан 330 нафар иқтидорли талаба иштирок этган 22-Халқаро олимпиадада Ўзбекистон Миллий университети талабаси Ҳакимбой Эгамбердиев ўзига берилган масалани шу вақтгача фанда қўлланилмаган янгича усулда ечиб, ҳакамларни ҳайратда қолдирди ва олтин медални қўлга киритди!\nЎтган замонда бундай бўлиши тушимизга ҳам кирмаган. Мустақиллик берган имкониятлар, Президентимиз томонидан ёшларга кўрсатилаётган меҳр-эътибор туфайли ана шундай тарихий ютуқларга эришяпмиз.\nАббос НАБИХЎЖАЕВ, Иқтисодиёт вазирлиги бўлим бошлиғи, Ўзбекистонда хизмат кўрсатган иқтисодчи:\n— Ҳар қандай давлатнинг иқтисодий салоҳияти қачон намоён бўлади? Қачонки, мураккаб вазиятга тушганида. Жаҳон молиявий-иқтисодий инқирози бошланмасдан олдин Президентимизнинг Иқтисодиётнинг реал сектори корхоналарини қўллаб-қувватлаш, уларнинг барқарор ишлашини таъминлаш ва экспорт салоҳиятини ошириш чора-тадбирлари дастури тўғрисидаги фармони қабул қилинди. Ушбу фармон иқтисодчи олимлар томонидан жаҳон молиявий иқтисодий инқирозига қарши чора-тадбирлар дастури, деб номланди. Бунинг натижасида инқирознинг салбий оқибатлари анча юмшатилди.\nБу эса қуйидагиларда намоён бўлди:\nДастлаб маҳаллий ишлаб чиқарувчи корхоналарнинг барча ресурслардан самарали фойдаланиш ҳисобига маҳсулотлар таннархи дунё бозорида рақобатбардош бўлиши учун 20 фоизга пасайтирилди.\nШунингдек, мамлакат банк-молия тизимини қўллаб-қувватлаш мақсадида энг йирик тижорат банкларининг устав капиталига давлат бюджетидан 500 миллиард сўмга яқин маблағ киритиш орқали иқтисодиётнинг реал секторига имтиёзли фоиз ставкаларида кредитлар бериш имкони яратилди.\nШу билан бир қаторда энергия ресурслари таннархи ўсишини инфляция даражасидан юқори бўлмаган ҳолда, яъни 6-8 фоиздан оширмасдан сақлаб туришга эришилди.\nШунингдек, кичик бизнес ва хусусий тадбиркорликни, яъни янги ташкил қилинаётган кичик корхоналарни имтиёзли кредит ресурслари орқали қўллаб-қувватлашга эътибор қаратилди.\nМамлакатимизда 2006 йилда қабул қилинган маҳаллийлаштириш дастурида хориждан миллиард-миллиард доллар эвазига маҳсулотлар кириб келишининг олдини олиш, хомашёдан тайёр маҳсулот ишлаб чиқаришни ташкил қилиш кўзда тутилган эди. Мустақилликнинг дастлабки йилларида Ўзбекистонда импорт ўрнини босувчи корхоналар ташкил этилган бўлса, ҳозирги пайтда улар олдига ишлаб чиқараётган маҳсулотларни хорижга экспорт қилиш вазифаси қўйилмоқда.\nШунингдек, мамлакатимизда солиқ ставкаларини пасайтириб бориш ва аҳолининг реал даромадларини ошириш, солиқ ставкаларини унификациялаш (бирлаштириш) ва солиқ солиш базасини такомиллаштириш масалаларига ҳам алоҳида эътибор қаратиб келинмоқда.\nБугунги кунда дунёнинг энг ривожланган давлатлари банк-молия тизимида инқироз ҳамон давом этмоқда. Мамлакатимизда эса бунинг олдини олиш мақсадида, молия бозорига қисқа муддатли спекулятив капитал киришига йўл қўйилмасдан, хориждан тўғридан-тўғри инвестициялар жалб қилиш борасида бир қатор ишлар олиб борилмоқда.\nБу эса қуйидаги чора-тадбирларда намоён бўлмоқда. Устувор соҳаларини молиялаштиришда давлат кафолатига олинган кредитлар фақат узоқ муддатлилик шарти билан, яъни 20 йилдан 40 йилгача ҳамда имтиёзли ставкаларда, хусусан, 0,5 фоиздан 2 фоизгача бўлган миқдорларда жалб қилинди.\nБанклар кредит сиёсатини белгилашда ипотека кредитлари бериш тартибига алоҳида эътибор қаратилди. Чунки, 2008 йилда бошланган иқтисодий инқироз айнан ипотека кредитлари туфайли келиб чиққан эди. Қолаверса, Ўзбекистонда шу даврда тикланиш ва тараққиёт жамғармаси ташкил қилиниб, жуда катта маблағ тўпланди. Айниқса, хорижий валютада. Бу маблағ стратегик аҳамиятга молик бўлган лойиҳаларни банклар билан биргаликда молиялаштиришга сарфланди ва республикамиздаги етакчи банкларнинг капиталлашув даражасини кескин оширди. Ушбу чораларни амалга ошириш натижасида биз нималарга эришдик?\nБиринчидан, мўътадил қаттиқ пул-кредит сиёсати олиб борилиши туфайли 2003 йилдан буён, яъни 12 йилдан бери инфляция даражаси 7-8 фоиздан ошмаяпти.\nИчки ва ташқи қарз олишда консерватив сиёсат амалга оширилди. Шуни айтиш ўринлики, бугунги кунда Греция, Испания сингари давлатларнинг ташқи қарзи жуда ошиб кетган. Мамлакатимизда эса ташқи қарз ҳажми ялпи ички маҳсулотга нисбатан 15 фоиздан ошмайди.\nИстиқлол йилларида ялпи ички маҳсулот 5,5 баробардан кўпроқ ошди. Харид қилиш қобилияти бўйича ялпи ички маҳсулот ҳажми аҳоли жон бошига 4 марта ўсди ва ҳозирги кунда бу кўрсаткич 6,5 минг АҚШ долларидан зиёдни ташкил қилмоқда. Кейинги йилларда 8 фоиздан зиёд барқарор юқори иқтисодий суръатлар сақлаб қолинди. Шунингдек, 1990-2014 йилларда саноат маҳсулоти ишлаб чиқариш ҳажми 4 мартадан зиёд кўпайди. Охирги 10 йилда саноат маҳсулотлари ишлаб чиқаришнинг ўртача йиллик ўсиш суръатлари ялпи ички маҳсулот ўсиш суръатларидан юқори бўлиб, 9 фоизни ташкил қилди.\nЁқубжон ҲУСАНБОЕВ, Тошкент архитектура-қурилиш институти проректори, физика, математика фанлари доктори, профессор:\n— Ўзбек халқи ўз меъморчилик анъаналарига эга бўлган халқ. Буюк аждодларимиз томонидан қурилган маҳобатли бинолар ҳамон дунё аҳлини лол қилиб келмоқда. Бироқ мустабид тузум даврида ўзбек меъморчилигининг ўзига хос жиҳатларига мутлақо эътибор берилмади. Ўзбек архитекторлари миллий меъморчилик услубидаги бинолар қуриш ҳуқуқидан маҳрум бўлди. Эски тузум даврида Ўзбекистонда асосан бетон уйлар қурилган.\nҚишлоқлар қиёфаси кўз ўнгимизда, кўримсиз, ночор аҳволда эди.\nШуни алоҳида таъкидлаш жоизки, Президентимиз томонидан илгари сурилган қишлоқ қиёфасини бутунлай ўзгартириш ғояси халқаро экспертлар томонидан ҳам юқори баҳоланди. Улар юртимизга келиб, намунавий лойиҳа асосида қурилаётган қишлоқ уйларини ўз кўзи билан кўриб, ҳайратини яшира олмади.\nШу ерда савол туғилади. Нима учун қишлоқ одамлари учун ана шундай кўринишдаги уйлар қурилиши йўлга қўйилди? Аввало, мақсад қишлоқ одамларининг яшаш шароитини, турмуш маданиятини ошириш бўлди. Иккинчидан, эски замондаги «бизга бўлаверади», деган кайфиятни ўзгартириш, замонавий уйлар қуришга одамларни ундаш.\nПрезидентимизнинг якка тартибда уй-жой қуриш тўғрисидаги қарори асосида ярмарка ўтказилиб, унда кўплаб лойиҳалар намойиш этилди. Мамлакатимиз раҳбарининг таклифи асосида 3 хил лойиҳа тасдиқланди. Булар 3, 4 ва 5 хонали уйлар бўлиб, умумий майдони 6 сотих қилиб белгиланди.\nЭнди энг асосий омилни айтсак. Қишлоқ уйларини қуришда урф-одатларимиз, ўзбек архитектурасининг ўзига хос жиҳатлари ҳисобга олинган.\nМутахассис сифатида мазкур ислоҳот туфайли қишлоқларимиз ҳам шаҳарларимиздан қолишмайдиган инфратузилмага эга бўлиб бораётганини айтиб ўтмоқчиман. Мазкур уй-жойлар сифатли қурилиш материалларидан қурилмоқда. Бу уйлар бир неча авлодларга хизмат қилади. Уларда, аввало, замонавийлик ва шинамлик, шунингдек, муҳандислик-коммуникация тармоқлари тўлиқ ҳисобга олинган.\nЯнги уй-жойлар қурилган ҳудудларда болалар боғчаси, мактаб, коллеж, озиқ-овқат ва хўжалик моллари дўконлари, дорихона, маиший хизмат кўрсатиш объектлари, умуман олганда, одамлар учун зарур бўлган барча шарт-шароитлар яратилган.\nШунингдек, мазкур ислоҳотларда мамлакатимиз қишлоқларининг истиқболи ҳисобга олинган.\nКелажакда бу борадаги ишларга илмий ёндашишни янада такомиллаштириш, мазкур тарихий лойиҳани ҳаётга татбиқ этиш мақсадида Президентимиз ташаббуси билан Тошкент архитектура-қурилиш институтининг архитектура факультетида «Қишлоқ жойлари ҳудудларини архитектуравий режалаштириш» янги таълим йўналиши очилди.\nАкрам ОМОНОВ, иқтисод фанлари доктори, профессор:\n— Мустабид тузум даврида Ўзбекистон киши бошига тўғри келадиган ЯИМ бўйича собиқ иттифоқда 12-ўринда турган. Аҳоли жон бошига тўғри келадиган миллий даромад эса ўртача даражадан 2 ҳисса паст бўлган.\nЎрта ҳисобда гўшт маҳсулотлари истеъмоли икки баробар кам, 45 фоиздан ортиқ аҳолининг ойлик даромади эса 75 рублга ҳам етмаган. Ижтимоий инфраструктура тармоқлари — соғлиқни сақлаш, халқ таълими, мактабгача таълим муассасалари оғир аҳволга тушиб қолган эди. Хусусан, мактаб ва касалхоналарнинг 60 фоиздан ортиғи мослаштирилган биноларда жойлашган эди.\nЎша кунларда эндигина оёққа турган, мустақил бўлган Ўзбекистон олдида бозор иқтисодиётига ўтишда дунёнинг бирорта мамлакатида ўхшаши бўлмаган, тубдан янгича моделни яратишдек мураккаб вазифа турар эди. Ушбу модел асосида мамлакатимиз бозор иқтисодиётига «революцион» йўл билан эмас, балки «эволюцион» тарзда ўтиши зарурлиги Президентимиз томонидан асослаб берилди.\nБу йўлнинг нақадар тўғри танланганлигини мамлакатимизнинг қарийб чорак асрлик тараққиёт йўли кўрсатиб турибди. Ўзбекистонда 70 йилдан ортиқ ҳукм сурган маъмурий-буйруқбозлик сиёсати барча соҳаларда ўзининг оғир оқибатларини қолдирган эди.\nХалқимизнинг моддий аҳволи ўнглаб бўлмас даражада ёмонлашган бир пайтда 1989 йил 17 августда Президентимизнинг қарори билан қишлоқда яшовчи ҳар бир оилага 25 сотихдан ер ажратиб бериш ва томорқа майдонларини қарийб 4,5 баробар кўпайтириш чоралари кўрилди.\nБу эса мустабид тузум қарамоғида эзилиб ётган ўзбек халқининг бир қадар бўлса ҳам қаддини тиклаб олишига имкон берди. 1989-1990 йилларда бир ярим миллиондан ортиқ оилага қўшимча ер ажратилди, 700 минг оилага янги томорқа ерлари берилди.\nПрезидентимиз томонидан бозор иқтисодиётига ўтишнинг беш тамойилига асосланган «ўзбек модели» ишлаб чиқилди. Ҳозирги кунда ушбу модель дунёнинг барча халқаро ташкилотлари, сиёсатчилари, экспертлари томонидан тан олинди.\nМамлакатимиз тараққиёт солномасига назар ташлайдиган бўлсак, 2000-2014 йиллар мобайнида фаолият кўрсатаётган кичик корхоналар сони 2,3 мартага ошди, кичик бизнеснинг ЯИМдаги улуши 2000 йилдаги 31 фоиздан 2014 йилда 56,1 фоизга кўтарилди. Саноатда кичик бизнес улуши 11,3 фоиздан 31,9 фоизга ўсди.\n2000-2014 йиллар мобайнида 190 млрд. доллардан зиёд эквивалентда инвестициялар, шу жумладан, 65 млрд. доллардан кўпроқ хорижий инвестициялар ўзлаштирилди, охирги 10 йил давомида инвестицияларнинг йиллик ўсиш суръати ўртача 13,6 фоизни ташкил қилди.\nЭнг янги замонавий ускуналар харид қилишга сарфланган инвестициялар улуши эса қарийб 40 фоизни ташкил этди. Иқтисодиётимизнинг етакчи тармоқларида умумий қиймати 4,2 млрд. долларга тенг бўлган 154 та йирик объект фойдаланишга топширилди.\nКорхоналарнинг ўз маблағлари ҳисобидан йўналтирилган тўғридан-тўғри хусусий инвестициялар ҳажми 10,3 фоиз ўсиб, 4,3 млрд. долларни ёки жами инвестициялар ҳажмининг қарийб 30 фоизини ташкил этди.\nБу кўрсаткичлар турмуш фаровонлигимиз кафолатлари мустаҳкамланаётгани, мамлакатимиз иқтисодий қудрати ошиб бораётганининг исботидир.\nЖуманазар БЕКНАЗАРОВ, тиббиёт фанлари доктори, профессор:\n— Қарийб қирқ беш йилдан буён тиббиёт соҳасида хизмат қилиб келмоқдаман. Эски тузум даври ва ҳозирги пайтдаги тиббиётни таққослайдиган бўлсак, уларнинг ўртасида ер билан осмонча фарқ борлиги кўринади. Бугун тиббиёт масканлари энг замонавий ускуналар билан жиҳозланган. Шифохоналаримизда яратилган шароитларга хорижлик мутахассислар ҳам тан бермоқда.\nАфсуски, яқин ўтмишда шифохоналаримиз моддий-техник базаси ночор аҳволда эди. Одамларимиз саломатлиги ҳам аянчли даражага тушиб қолганди. Бунинг сабаблари кўп эди. Эътиборингизни бир мисолга қаратмоқчиман. Одамларнинг ҳовлисига туташ пахта майдонидаги ғўза баргларини тўкиш учун заҳарли химикатлар самолётдан сепилганда, пахта майдонидан анча олис хонадонларда ҳам нафас олиш қийинлашарди. Орадан бир неча кунлар ёки ҳафта ўтгач, нафақат юқумли касалликлар учун мўлжалланган шифохоналар, балки бошқа шифо масканлари ҳам жигари каттариб, қорни шишган, ранги сарғайган хасталарга тўлиб кетарди. Ҳатто жой етишмаганлигидан туғуруқ хоналари, ички касалликлар, жарроҳлик бўлимларидан ҳам ўрин ажратиб бериларди. Бу беморларнинг барчасига «юқумли гепатит» дея ташхис қўйиларди. Аслида бу сохта, ёлғон диагноз эди. Хақиқатда эса бу юқумли гепатитга мутлақо алоқаси бўлмаган, ғўзага сепилган кимёвий дорининг «шарофати» бўлиб, заҳарланишдан рўй берган «токсик гепатит» эди. Лекин ўша пайти бу ҳақда рўй-рост гапириш асло мумкин эмаслигини ёш бола ҳам тушунарди. Чунки бунга журъат этганларнинг қай аҳволга тушганлигини барча биларди. Шифокорларнинг ўзи ҳам бу ёлғонга ўрганиб қолишган, пахта териш мавсуми яқинлашгани сайин давога муҳтож беморлар ҳам шифохонага ётқизилмас эди.\nМаълумки, жигар модда алмашинув жараёнида инсон организмига керак бўлмаган моддаларни тўлиқ зарарсизлантирувчи жуда муҳим аъзо. Жигар организмнинг улкан ҳимоя қалъаси. Организмга заҳарли моддалар кирганда, жигар ҳужайралари зўриқиб ишлайди, толиқади, ҳолсизланади, аммо организмни заҳарланишдан тўлиқ сақлаб қолади. Агар заҳарлаш воситаси ортиқ ва кучли бўлса, жигар ҳужайралари ўз вазифасини тўлиқ уддалай олмасдан, кўпчилиги ҳалок бўлади. Ўлган жигар ҳужайралари ўрнида бириктирувчи тўқима пайдо бўлади. Бу эса жигар циррозига олиб келади.\nЯна шунга эътибор қаратиш лозимки, 1989 йилги статистик маълумотларга асосан собиқ иттифоқ республикаларида сариқ касаллиги билан оғриган беморларнинг учдан икки қисми Ўзбекистон ҳиссасига тўғри келган.\nЭътиборингизни яна бир мисолга қаратмоқчи эдим. 1980 йиллардаги маълумотларга асосан, болалар ўлими биргина Қорақалпоғистонда яъни Нукус шаҳрида 1000 нафар боладан 74, Қораўзак туманида 103, Орол бўйидаги Учсой ҳудудида 183 нафарга тенг бўлган. Мисол учун, ўша йилда АҚШнинг Нью-Йорк штатида истиқомат қилувчи қора танли болаларнинг ўлими 1000 нафардан 19 тага тенг бўлган. Аҳволимиз қай даражада аянчли бўлганини ушбу рақамлардан ҳам билишимиз мумкин. Бугунга келиб республикамизда болалар ўлими 1990 йилга нисбатан 3,2 мартага камайганлиги, болалар ва оналар саломатлигини муҳофаза қилиш ишларининг юқори савияда ташкил қилинганлиги, бу ўзимизнинг эркимиз ўзимизда эканлиги туфайлидир.\nХулоса ўрнида шуни айтиш мумкинки, бугунги кунда Президентимиз раҳнамолигида тиббиёт соҳасида олиб борилаётган кенг кўламли ислоҳотлар натижасида республикамизнинг энг чекка қишлоқ ва овулларидаги қишлоқ врачлик пунктлари ҳам замонавий тиббий асбоб-ускуналар билан таъминланган. Қолаверса, дунёнинг энг ривожланган мамлакатларида амалга оширилаётган жарроҳлик амалиётлари ҳам ўзимизда ўтказилмоқда. Бу каби ютуқларга эришганлигимизни хориждан келган мутахассислар ҳам кўриб ҳавас қилишади. Ана шу мисоллар орқали кеча ким эдигу, бугун ким бўлганимизни ҳамда эртага ким бўлишимизни англаб олиш қийин эмас.\nБугун республикамиз аҳолисининг ўртача умр кўриши узайганлиги, ёшларимизнинг бўйи ҳамда вазни жаҳон стандартларига тенглашганлиги, чақалоқлар орасида норасолик ва майриқлик билан туғилиш кескин камайганлиги ўз-ўзидан бўлгани йўқ.\nАнвар қори ТУРСУНОВ, Тошкент шаҳар бош имом хатиби:\n— Бугунги кунда дунёни тушунмасдан туриб, динни ҳам тушуниш мумкин эмас. Дунёни билиш, айниқса, берилган неъматларнинг қадрига етиш, уларга шукр қилиш ҳар бир иймонли кишининг бурчи. Муҳтарам Президентимизнинг «Юксак маънавият — енгилмас куч» асарида жамият тараққиётини қушга ўхшатсак, битта қаноти иқтисод бўлса, битта қаноти, яъни ўнг қаноти маънавият дейилган. Чунки мана шу иқтисоднинг тараққий қилиши ҳам инсофга, иймонга боғлиқдир. Инсон ўзидаги масъулиятни ҳис этса, жамиятга фидойилик билан савоб учун хизмат қилади.\nҲазрат Навоийнинг жуда яхши гапи бор: «Эл нетиб топгай мениким, мен ўзимни топмасам». Мустақиллик туфайли биз ўзимизни англадик. Бундан катта саодат борми? Биз билмас эдик кимлигимизни, ҳатто бутун дунё улуғ алломаларимизни биларди, бироқ биз уларни танишдан мосуво қилинган эдик.\nТарихда авлиёлар, алломалар, олимлар, илм аҳли устозларининг кўпи бизнинг юртдан чиққанини бутун дунё тан олади. ЮНЕСКО ал-Хоразмийга бағишланган яна бир катта анжуман ўтказишни режалаштирган. Чунки у нолни ихтиро қилган. Агар ноль сони бўлмаганида математика ҳам бўлмас эди, дейилмоқда. Ибн Сино, Беруний ва бошқа алломаларимизни қайтадан танидик, уларнинг дунёни чароғон қилган тафаккур оламига чуқурроқ кириб бордик. Демак, биз ўзимизни англадик.\nМамлакатимиз раҳбари таъкидлаганидек биз мусаффо динимизни ҳамиша ҳурмат қиламиз. Дин билан ақидапарстлик бутунлай бошқа-бошқа нарса. Бугунги ёшлар бунинг фарқини яхши тушуна бошлади. Бизнинг динимиз — тарихимиз, маданиятимиз билан чамбарчас боғлиқ. Шўро даврида Қуръондан хабардор бўлиш, илмий иш қилиш учун Крачковскийнинг русча таржимасини ўқишга марказдан ижозат олиш керак бўлган экан. Ваҳоланки, Крачковскийнинг таржимасини ўқиб, ҳеч нарсани тушуниб бўлмайди. Бу таржима Қуръон тўғрисида тасаввур ҳам уйғотмайди.\nНе бахтки, Ислом Каримов республикамизга раҳбар бўлгач, ҳали мустақиллик эълон қилинмасдан «Шарқ юлдузи» журналида Қуръони карим ўзбек тилида нашр этилди. Истиқлолнинг дастлабки шамоли халқимизга Қуроънни, динни танитди.\nИмом Бухорийни билармидик? Шунчаки исми таниш бўлиши мумкин, аслида уни бутун дунё танийди. Ҳаж сафарига борганда, бутун дунёдан ташриф буюрган мусулмонларни кўрасиз. Улар қаердан келганингизни сўрайди. Имом Бухорийнинг юртидан, десангиз, ўзгача ҳурмат билан қайта кўришади. Алоҳида илтифот билан «сизлар дунёдаги энг катта уламонинг авлодларисиз», дейишади. Биз буларни истиқлолгача билган эмасмиз. Баҳовуддин Нақшбанд бутун дунё уламоларининг пири муршиди саналади. Ана шундай улуғ зотнинг мақбараси қулфланган турар эди ва у ерга ҳеч ким киргизилмаган. Мустақилликдан сўнг Президентимиз ташаббуси билан бу зиёратгоҳ бошқа зиёратгоҳлар қаторида ободонлаштирилди.\nУзоққа бормайлик, ўтган йили қуриб, фойдаланишга топширилган Минор масжидини олайлик. Унинг меҳроби олтиндан, пештоқлари ҳам тилладан тайёрланди.\nСебзорда Шукур қори деган инсон яшарди. У киши масжидда 40 йил имомлик қилган. Ўша киши Зиёвуддин қорига илтимос қилиб, ёши 80 га бориб қолганида Ҳаж зиёратига бориш учун марказдан зўрға рухсат олган экан. Биргина «Қаерга бораяпсиз?» деган саволга «Улуғ жойга бораяпман», деб қўйгани учун у Ҳаж сафаридан қолдирилган. Ёши бир жойга бориб қолган қори отага у ерларга бориш насиб этмади... Ҳозир эса деярли барча хонадондан Ҳаж ва Умра сафарларига бориляпти.\nМамлакатимизда 2 мингдан ортиқ масжидларимиз бор. Уларга бутун дунёдан сайёҳлар ташриф буюришяпти. Тошкент шаҳри бутун дунё ислом маданияти пойтахти деб эълон қилинганида, Англиядан келган сайёҳлардан бири «Ҳазрати имом» мажмуасининг қанча вақтда қурилганини сўраган. 6 ойда деган жавобни олгач, «Бўлиши мумкин эмас, 6 йилда деганингизда ҳам муболаға қиляпсизлар дердик», — деб ҳайратланган экан.\nИслом университетига ташриф буюрган Мисрнинг энг катта имоми талабалар билан инглиз ва араб тилларида суҳбатлашиб, кўзларига ёш олди. Ишонч билан яқин келажакда яна имом Бухорийлар, Мотурудийлар етишиб чиқишини таъкидлади. Дунё тан олаётган бу ҳақиқатлар ким эканимизни намоён этади. Ёшларнинг илмга қизиқиши ортиб бораётгани ҳам тинч ва фаровон ҳаётимиздан нишона. Биз уламолар мустақилликнинг улуғ неъматлари насиб этган халқимизни шу кунларнинг, шу ғанимат дамларнинг шукуроналигига чақирамиз. Зеро, Оллоҳ таоло айтади: «Шукр қилсанг, сенга яна бераман. Зиёда қилиб бераман». Буларни ёшларга мутассил тушунтириб боришимиз керак.\nБир савол туғилади. Нима учун мустақилликдан олдин динга бу қадар қаршилик қилинган? Нима учун масжидларимизга кириш тақиқланган, аждодларимиз меросини ўрганишга йўл қўйилмаган.\nМустабид тузумнинг мақсади — бизни тарихимиздан, динимиздан мосуво қилиш, халқимизни манқуртга айлантириш, миллатимиздан, ўзлигимиздан жудо қилиш, Худони танимасдан, кимлигимизни билмасдан яшашга маҳкум қилиш бўлган.\nШоҳида ЗОҲИДОВА, Зулфия номидаги Давлат мукофоти соҳиби:\n— 9 ёшимдан спортнинг синхрон сузиш тури билан шуғулланаман. 2008 йил Таиландда ўтказилган халқаро турнирда 2 олтин ва кумуш медаль соҳиби бўлдим. 2009 йил Японияда ташкил этилган Осиё чемпионатида, 2010 йил Малайзия очиқ чемпионатида, 2011 йил мамлакатимиз очиқ чемпионати ва Куала-Лумпур шаҳри мезбонлик қилган халқаро турнирларда муваффақиятли иштирок этдим.\nСпорт соҳасида эришган ютуқларим туфайли 2012 йил Зулфия номидаги Давлат мукофотини қўлга киритдим.\nОнам доим менга аввалги ва бугунги кунимизни таққослаб, тўғри хулоса чиқариб яшаш кераклигини уқтиради. Масалан, эски тузум даврида ўзбек ёшлари синхрон сузишга қатнашиш тугул, бу спорт тури ҳақида умуман тасаввурга ҳам эга бўлмаган экан.\nҲозиргидек спорт иншоотлари бўлмаган дейишади. Халқаро мусобақаларга бориш ҳам қийин бўлган экан. Бугун эса аҳвол бутунлай бошқача. Менинг назаримда мусобақа пайтида Президентимиз ёнимизда тургандек бўлади. Ўзлари биз спортчиларга айтганлар, майдонга чиққанда, мени ёнингларда, деб билинглар. Буни ҳис этиш бизга куч бағишлайди. Мамлакатимизда биз, ёшлар учун яратилган кенг имкониятлар натижасида кўплаб ютуқларни қўлга киритиб келмоқдамиз.\nҲозирда спорт билан шуғулланиш баробарида Тошкент cтоматология институтида тиббиёт сирларини ўрганиб келмоқдаман. Келажакда шифокор бўлишни ният қилганман.\nЭркин КАРИМОВ, спорт фахрийси:\n— Спортчилик фаолиятим тўлиғича собиқ тузум даврига тўғри келган. Биринчи марта Москвада ўтган спартакиадада ғолиб бўлгандим. Кейинчалик Луганцк, Алмати, Минск ва Ереван шаҳарларида ўтказилган мусобақаларда чемпионликларни қўлга киритдим. Еревандаги мусобақада бирданига учта рекорд ўрнатдим. Лекин жаҳон чемпионати ва олимпиада ўйинларига мени олиб кетишмади. Ўша даврда ички мусобақаларда кўп ҳамюртларимиз ўзини кўрсатарди. Аммо катта мусобақаларга бизни олиб кетишмасди. Бу жуда алам қиларди. Олимпиада ўйинларида қатнаша олмаганим қалбимдаги энг катта армон бўлиб қолганди.\n1996 йилда АҚШнинг Атланта шаҳрида ёзги олимпиада ўйинлари бўлиб ўтди. Спорт фахрийси сифатида менга ҳам йўлланма берилди. Ўйинларни томоша қилиб қайтдим.\nСобиқ иттифоқ терма жамоасида спортчиларнинг овқатланиши масаласига эътибор жуда ёмон эди. Биз истеъмол қилмайдиган овқатларни «шуни ейсан», деб мажбурлашарди. Бош тортганим учун мураббийлар мени ёқтирмай қолганди.\nБир гал Таллинда мусобақа бўлди. Даст кўтаришда уч марта ҳам ҳеч қандай хатога йўл қўймаган бўлсам-да, ҳаракатларим ҳисобга олинмади. Шунақа пайтларда нима қилишни, дардимни кимга айтишни билмай қолардим.\nМустақилликдан кейин вазият тамоман ўзгарди. Спортчиларимиз мустақил Ўзбекистон номидан халқаро мусобақаларга бора бошлади. Юртимизда фаолият кўрсатаётган спорт ҳакамлари мунтазам халқаро турнирларга жалб этилмоқдаки, бу ҳакамларимизнинг адолатли эканидан далолат беради. Спортда ҳакамнинг адолатли бўлиши кўп нарсани ҳал қилади. Уларнинг адолатсизлигидан менга ўхшаб жабр кўрганлар кўп бўлган.\nБир гапни баралла айта оламан, ҳозир энг чекка қишлоқларда ҳам барпо қилинган муҳташам спорт залларида яратилган шароитлар илгари пойтахтимизда ҳам бўлмаган!\nҲамроқул Маматқулов деган спортчимиз икки марта собиқ иттифоқ чемпиони бўлган эди. Лекин шунда ҳам уни терма жамоага олишмади. Кўпчиликнинг аралашувидан кейингина жаҳон чемпионатига қатнашишга рухсат берилиб, ўша спортчи чемпионликни қўлга киритди. Сирожиддин Исоқов мендан кейин йигирма йил ўтиб, иттифоқ чемпиони бўлди. У ҳам терма жамоа таркибига кира олмади. Ўзбекистондан етишиб чиққан аксарият спортчилар адолатсизлик натижасида халқаро мусобақалардан четда қоларди.\nБугун аҳвол умуман ўзгача. Масалан, Руслан Нурудиновни олайлик. У мустақиллик тенгдоши. Бутун дунё Ўзбекистондан кучли оғир атлетикачилар етишиб чиққанини эътироф этяпти, тан беряпти.\nМана, дунёни лол қилган янгиликларидан яна бири — ўзбекистонлик Диёра Келдиёрова Босния ва Герцеговинанинг Сараево шаҳрида дзюдо бўйича кадетлар ўртасида бошланган жаҳон чемпионатининг биринчи кунидаёқ жаҳон чемпиони бўлди ва олтин медални қўлга киритди!\nБу кунларни орзу қилган, бу кунларга етиб келолмаганлар қанча.\nИлгари спортчиларни рағбатлантириш масаласи ҳам ҳаминқадар эди. Халқаро турнирларда ғолиб бўлганлар ҳам ўртамиёна ҳаёт кечирарди. Биласиз, спортчининг овқатланиш тартиби оддий одамларникидан фарқ қилади. Биз ўзимиз учун керакли бўлган, витаминларга бой маҳсулотларни харид қилишга қийналардик. Бугунчи? Олимпиада ўйинлари совриндорларига катта пул мукофотидан ташқари уй ва машина ҳам берилмоқда.\nПрезидентимизга раҳмат, Ўзбекистонда спортни ривожлантириш, ёшларни спортга кенг жалб этиш бўйича муҳим лойиҳаларга раҳбарлик қилиб келмоқда. Болалар спортини ривожлантириш жамғармаси фаолияти спорт фахрийси сифатида мени хурсанд қилади. Ишонаманки, бугун қишлоқ жойларда спорт билан шуғулланаётган болалар вақти келиб, Ўзбекистон номини дунёга танитадиган спортчилар бўлиб етишади.\nХайрулла РЎЗМЕТОВ, Олий Мажлис Қонунчилик палатаси депутати, ЎзХДП фракцияси аъзоси:\n— Мустабид замонда қабул қилинган қонунларнинг маъно-мазмунига эътибор қаратадиган бўлсак, биринчи ўринда давлат, яъни марказ манфаати турганини, инсон қадр-қиммати иккинчи даражали масала ҳисобланганини кўрамиз. Совет замонидаги қонунларнинг шафқатсизлиги ҳам ана шундан, деб ўйлайман. Ўша даврда қонунларнинг ҳаммаси якка ҳукмрон партия буйруғи асосида қабул қилинар эди.\nБугун эса мамлакатимизда қонунлар миллий парламентимиз томонидан халқимиз хоҳиш-иродасини ҳисобга олган ҳолда, инсон ҳуқуқларини кафолатлаш тамойили асосида қабул қилинмоқда. Бунда кўппартиявийлик тизими шакллантирилгани долзарб аҳамият касб этмоқда.\nМустақиллик йилларида мамлакатимизда устувор аҳамиятга эга бўлган энг муҳим вазифалардан бири ҳам айнан кўппартиявийлик тизимини мустаҳкамлашга қаратилди. Дастлаб «Ўзбекистон Республикасида жамоат бирлашмалари тўғрисида»ги қонуннинг қабул қилиниши билан юртимизда кўппартиявийликка ўтиш учун дастлабки қадамлар қўйилди.\nСиёсий партиялар ва жамоат бирлашмалари фаолиятини тубдан ислоҳ қилиш, жамоат бирлашмаларини давлат ва ҳукумат тизимидан ажратиш учун мазкур Қонун катта аҳамиятга эга бўлди. Шу тариқа бир нечта сиёсий партиялар фаолиятини йўлга қўйиш орқали жамиятда турли қарашлар шаклланиши, уларни эркин ифода этиш, тарғиб қилиш учун катта шароитлар яратилди.\nИслоҳотлар шу билан тўхтаб қолгани йўқ. Мамлакатимизда кўппартиявийлик тизимини изчил ривожлантириш, очиқ ва ошкора сайловларни кўппартиявийлик асосида ўтказиш муҳим демократик қадриятга айланди. Мамлакатда кўппартиявийлик тизимига асосланган сиёсий хилма-хиллик ривожланишига замин яратувчи ҳуқуқий асослар такомиллаштирилди. Хусусан, Ўзбекистон Республикаси Конституцияси, «Сиёсий партиялар тўғрисида»ги, «Сиёсий партияларни молиялаштириш тўғрисида»ги қонунлар, «Давлат бошқарувини янгилаш ва янада демократлаштириш ҳамда мамлакатни модернизация қилишда сиёсий партияларнинг ролини кучайтириш тўғрисида»ги Конституциявий қонунлар қабул қилинди.\nМустақилликдан олдин Ўзбекистонда битта ҳукмрон партия фаолият юритган бўлса, бугунга келиб 4 та сиёсий куч майдонга чиқди. Яратилган ҳуқуқий шароитлар асосида ҳар бир партия аҳолининг маълум қатлами манфаатлари учун курашиб, сайловларда қўллаб-қувватлаган электорати хоҳиш-иродасини қатъий ҳимоя қилишга ҳаракат қилмоқда. Энг муҳими, давлат ҳокимиятини шакллантиришда сиёсий партиялар ва жамоат бирлашмаларининг таклиф ва истаклари инобатга олинмоқда.\nЯна бир гап. Биламизки, мамлакатда парламентнинг ривожланиши ўша жойда одамлар, халқ, миллат фикрлаётганини, уларнинг манфаати олий қадрият даражасига кўтарилганини билдиради. Шу боис мустақиллик йилларида Ўзбекистонда парламент ислоҳотларини чуқурлаштириш масаласига жиддий эътибор қаратилмоқда. Миллий парламентни шакллантиришда бир палатали парламентдан профессионал икки палатали парламентгача бўлган босқичлар босиб ўтилди.\nИкки палатали парламентга асос солинди. Бу билан қонун чиқарувчи ҳокимият ўз тараққиётида янги поғонага кўтарилди, қабул қилинадиган қонунларнинг сифати ошди, шу билан бирга, қонунларни қабул қилишда сиёсий партияларнинг роли кучайди.\nҚонун лойиҳаларини партияларнинг фракцияларида олдиндан кўриб чиқиш, Қонунчилик палатаси ялпи мажлисларида ҳуқуқий ҳужжатлар лойиҳаларини муҳокама қилишда уларнинг фикрларини, албатта, эшитиш амалиёти шаклланди. Палата ва унинг қўмиталари мажлисларида хукумат вакиллари ҳамда давлат бошқарув органлари мансабдор шахсларининг ўз фаолиятининг турли масалаларига доир ахборотларини эшитиш, жойларда қонунлар ижроси бўйича назорат-таҳлил ишларини олиб бориш бўйича ўзига хос тажриба тўпланди.\nБундан ташқари, бугун Олий Мажлисда кўриб чиқилаётган ҳар бир қонун лойиҳаси албатта, жамоатчилик ўртасида ҳам муҳокама этилаяпти. Қабул қилинаётган мазкур қонуннинг одамлар ҳаётига таъсири қандай бўлади, жамиятда яна қандай ҳуқуқий ҳужжатларга эҳтиёж борлиги ушбу муҳокамалар чоғида маълум бўлмоқда. Асосийси, бу тажриба халқ учун, мамлакат учун зарур бўлган пухта қонунлар қабул қилишда муҳим ўрин тутади. Буларнинг ҳаммаси ҳуқуқий демократик давлат ва кучли фуқаролик жамиятини шакллантиришга, мустақиллигимизни мустаҳкамлашга хизмат қилади.


Ўзбекистон Республикаси Марказий сайлов комиссияси сайлов кампанияси 2019 йил 20 сентябрдан бошланганини эълон қилди.\nЎзбекистон муҳим сиёсий жараён - Олий Мажлиси Қонунчилик палатаси ва маҳаллий кенгашларга бўлиб ўтадиган сайлов арафасида.\nЎзбекистон Республикаси Марказий сайлов комиссиясининг Халқаро матбуот марказида бўлиб ўтган мажлиси сайлов кампанияси билан боғлиқ ташкилий ишларга бағишланди.\nМарказий сайлов комиссияси раиси М.Абдусаломовни мажлисни очиб, сайловлар мамлакатда амалга оширилаётган демократик ислоҳотлар, истиқбол учун белгилаб олинадиган стратегик тараққиётнинг дастурий вазифаларини амалга оширишда муҳим аҳамиятга эга эканини таъкидлади.\nМарказий сайлов комиссияси 2019 йил 22 декабрни - Ўзбекистон Республикаси Олий Мажлиси Қонунчилик палатаси депутатлари ва маҳаллий кенгашлар депутатлари сайлови куни, деб белгилади. Сайлов кампанияси 20 сентябрдан бошланиши эълон қилинди.


Ҳисоб 2:0: Қувонишга ҳали эрта - oqbura\nҚирғизистон футболчилари Мьянма жамоасини енгди, лекин ҳал қилувчи ўйин олдинда.\nФутбол бўйича Қирғизистон терма жамоаси кеча 11 июнда Бишкекда ўтган беллашувда мьянмаликларни 2:0 ҳисобида мағлуб қилди. Икки кун аввал Қирғизистон шу ерда Сингапур терма жамоасини 2:1 ҳисобида енгиб олган эди.\nОсиё кубогининг келаси йили ўтадиган финал ўйинларида иштирок этиш ҳуқуқини қўлга киритиш учун Қирғизистон футболчилари 14 июн куни Бишкекда ўтадиган ўйинда Тожикистон терма командасини енгиши лозим. Тожик футболчилари кеча Сингапур жамоасини 1:0 ҳисобида енгиб, турнир жадвалидаги етакчи ўринни сақлаб қолишди.\nКечаги ўйинлардан сўнг Тожикистон ва Қирғизистон олтитадан очко тўплаб, давра ўйинлари жадвалининг 1 ва 2 ўринларини эгаллаб туришибди. Ҳар икки жамоа иккитадан ғалабага эришган, фақат голлар нисбати Тожикистон фойдасига бўлгани учун бу давлат биринчи ўринни эгаллаб турибди. Қирғизистон футболчилари давра ўйинлари давомида 4 гол уриб, битта гол ўтказиб юборишган бўлса, тожикистонликлар рақиблар дарвозасига жавобсиз беш гол киритишган.\nФутбол учрашувига бу сафар ҳам президент Садир Жапаров келгани сабабли стадион ва унинг атрофида мисли кўрилмаган эҳтиёт чоралари кўрилди. Ўйин бошланишидан бир неча соат олдин шаҳар кўчаларининг стадион яқинидаги қисмларида автомобиль қатнови тўхтатилиб, стадионга киришда уч қатор текширув ташкил қилинди.\nБу сафар давлат раҳбари стадионга ўзининг рафиқаси Айгул Жапарова билан келди.\nЭслатиб ўтамиз, Осиё кубоги-2023 саралаш ўйинларининг учинчи давраси олти гуруҳда ўтмоқда, ҳар гуруҳда тўрттадан жамоа мавжуд. F гуруҳида Қирғизистон, Тожикистон, Сингапур ва Мьянма давлатлари футбол жамоалари иштирок этишмоқда.\nБунгача Эрон, Корея, Бирлашган Араб Амирликлари, Ливан, Ироқ, Сурия, Сауд Арабистони, Япония, Австралия, Уммон, Вьетнам, Хитой ва Қатар давлатлари Осиё кубогининг финал ўйинларига йўлланма олишган.\nФинал ўйинлари 2023 йилнинг 16 июнида Хитойда бошланиши керак эди. Лекин Хитой мамлакатдаги коронавирус пандемияси билан боғлиқ оғир эпидемиологик вазиятни ҳисобга олиб, бу имкониятдан воз кечгач, ҳозирча ўйинларнинг қаерда ўтиши ноъмалум. Бу ҳақда Халқаро футбол федерацияси жорий йилнинг кузида қарор қабул қилиши кутилмоқда.\nЮмронқозиқлар ови: Ўзбекистонга олиб ўтувчи яна бир туннель топилди


2019 йилдан хонадонларга қўриқлов техник воситаларини ўрнатиш бепул амалга оширилади\n2019 йилдан хонадонларга қўриқлов техник воситаларини...\n02.01.2019 12:03 0 185\n«Хавфсиз хонадон» концепцияси жорий этилади. 2019 йил 1 январдан бошлаб, жисмоний шахсларнинг уй-жойлари ва хонадонларига уларга қўриқлаш хизматини кўрсатиш мобайнида фойдаланишга бериладиган қўриқлов техник воситалари жиҳозларини ўрнатиш, қўриқлаш хизмати маблағлари ҳисобидан бепул амалга оширилади.\nЖисмоний ва юридик шахсларнинг мулкини ишончли қўриқлаш, ўта муҳим, тоифаланган ва бошқа объектларни ҳимоялаш бўйича салмоқли ишлар амалга оширилди.\nЎзбекистон Республикаси Президентининг 2018 йилнинг 12 декабрдаги “Жисмоний ва юридик шахслар мулкининг қўриқланишини таъминлаш самарадорлигин ошириш чора-тадбирлари тўғрисида”ги қарори бу йўналишдаги ислоҳотларни янги босқичга олиб чиқди.\nАйтиб ўтиш керакки, қўриқлаш фаолиятини ташкил этишда ҳозирга қадар бир қатор муаммолар мавжуд эди. Замонавий ахборот-коммуникация технологияларини жорий этиш даражасининг пастлиги, мавжуд қўриқлаш тизими ва технологияларининг етарлича самарали эмаслиги иш сифатига салбий таъсир кўрсатиб келган.\nЭндиликда шу каби муаммоларни бартараф этиш учун қатор чора-тадбирлар амалга оширилади. «Хавфсиз хонадон» концепцияси амалиётга жорий этилади. Унга кўра, бутун республикада техник қўриқлаш ва ҳаракатланиш пунктларига хабарни узатиш ва марказлашган кузатувнинг автоматлаштирилган тизими жорий этилади.\nБунинг натижасида қўриқланадиган объектлардан келиб тушган хабар жойига нафақат қўриқлаш хизмати ходимлари, балки энг яқин патруль гуруҳининг тез етиб боришини таъминлаш механизмлари ишлаб чиқилади. Бундан буён фақатгина кўчмас мулклар билан бирга, транспорт воситалари ва бошқа ҳаракатланувчи объектларни қўриқловга олишга эътибор кучайтирилади.\nЯнги турар жойлар қурилишида уларни мажбурий тарзда қўриқлаш-ёнғин ташвишгоҳлари ва газоанализаторлар билан жиҳозланади.\nЮқоридаги чора-тадбирларни амалга оширилганлиги даражасидан келиб чиқиб, маҳаллаларини уларнинг хавфсизлик даражасининг чораклик рейтингини жорий этган ҳолда баҳолаш ҳамда ҳар йили «Энг хавфсиз маҳалла» республика танлови ўтказилади.\nБундан ташқари, фуқароларга енгиллик яратиш, ўрнатиладиган қўриқлаш техникаларининг сифатини ошириш мақсадида, қўриқланадиган объектларда ўрнатиладиган қўриқлов техник воситалар ва тизимларини монтаж, демонтаж қилиш, таъмирлаш, уларга техник хизмат кўрсатиш ва эксплуатация қилиш бўйича ишларни бажарувчи «Qo‘riqlash Servis» давлат унитар корхонаси ташкил этилди.\nБу эса, фуқароларнинг қўриқлаш хизматига ишончини ва ўз мулкларини қўриқлаш хизмати орқали ҳимоя қилиши кенгаяди. Натижада фуқароларнинг мол-мулкига нисбатан бўладиган жиноий тажовузларнинг камайишига эришилади.\nЮридик таъминлаш бошқармаси етакчи юрист консульти\nХавфсиз хонадон қўриқлаш


Мойнақта өрт өшириў қайығы жаратылды. Ол көллердеги қамыслықларды өрттен қорғаўға хызмет етеди » KarInform\nМойнақта өрт өшириў қайығы жаратылды. Ол көллердеги қамыслықларды өрттен қорғаўға хызмет етеди\nҚарақалпақстан Республикасы Өрт қәўипсизлиги басқармасы хызметкерлериниң идеясы тийкарында Мойнақ районындағы 8-санлы кәсиплестирилген өрттен қутқарыў бөлими хызметкерлериниң мийнети менен «Өрт өшириў қайығы» жаратылды. Бул ҳаққында басқарма баслығы, майор Азамат Давлетов хабар берди.\nОның атап өтиўинше, Қарақалпақстан Республикасындағы қамыслықлардың 50 проценти Мойнақ районындағы көллерде өседи. Қамыслықларда жүзеге келген өртлерди сапластырыўда тәбийғый шараят өртти өз ўақтында өшириўге кесент етеди. Әтирапы батпақлық ҳәм көл суўлары менен қоршалған қамыслықларға жетип барыўдың имканияты жоқ еди. Себеби, өрт өшириўге қәнигелескен автомобильлердиң салмағы 9-11 тоннаны қурайды.\nҚайық белгиленген орынларға жетип барыўы ушын «ГАЗ-66» маркалы тегис емес ҳәм қолайсыз шараяттағы жолларда биймәлел ҳәрекетлене алатуғын 4х4 категориялы автомобильге орнатылған. Бул автомобильде қосымша 1700 литрлик суў сыйымлылығына ийе цистерна, 1 дана мотопомпа ҳәм басқа да өрт өшириўге зәрүрли болған әсбаплар, атап айтқанда, 5 дана өрт өшириў хлопушкалары, өрт өшириў жеңлери ҳәм суў етиклери менен тәмийинленген.\nӨрт өшириў қайығы болса 2 адамнан ибарат экипажға ийе болып, 1 дана мотопомпа (секундына 16 литр суў пүркейди), өрт өшириў жеңлери (75 мм лик сүриўши жең ҳәм 51, 66 мм лик басым астында ислеўши жеңлер) ҳәм 2 дана суў етиклери менен тәмийинленген.\nҲәзирги ўақытта қайық Мойнақ районындағы өрт қәўипсизлиги бөлимшесиниң әскерий есабына тапсырылды.\n12-июль күни Мойнақта 2-3 гектар майдандағы қамысла ...\nСудочье көлинде өрт келип шығыўына не себеп болғаны ...\nНөкис районындағы үйдиң малханасы өртенип кет ...\nМойнақ көллериндеги қамысларды өртеп жибериў қ ...


ТОШКЕНТ ТИББИЁТ АКАДЕМИЯСИ БИТИРУВЧИЛАРИГА БАКАЛАВР ДИПЛОМЛАРИ ТАҚДИМ ЭТИЛДИ. – Тошкент тиббиёт академияси\nТОШКЕНТ ТИББИЁТ АКАДЕМИЯСИ БИТИРУВЧИЛАРИГА БАКАЛАВР ДИПЛОМЛАРИ ТАҚДИМ ЭТИЛДИ.\n23/06/2018 25/06/2018 Press centerЯнгиликлар\nЖорий йилнинг 21- июн кунлари Тошкент тиббиёт академияси академик лицейи фаоллар залида академиянинг битирувчи талабаларига диплом тақдим этиш маросими бўлиб ўтди. Тадбирни ТТА ректори Л.Н. Туйчиев битирувчи ёшларни шифокорлик касбини оқлашларига, доимо халқ ҳизматига тайёр бўлиб, жамият учун керакли шахс бўлиб етишишларига ишонч билдирган ҳолда очиб берди. Шундан сўнг битирувчи талабалар Гиппократ қасамини қабул қилдилар.\nДиплом бериш маросимида Маънавият ва маърифат бўйича проректор Т.А.Бобомуратов, Ўқув ишлари бўйича проректор Ш.А.Боймуратов, Даволаш факултети декани Ж.Ш.Хайтиметов, Тиббий педагогика факултети декани А.А.Хамраев, Тиббий профилактика факултети декани Ф.И.Саломова, ОМХ факултети декани Ш.Х.Бакиева ва Сиёсий партия вакили ва кўплаб меҳмонлар иштирок этдилар.\nБитирувчи талбалардан Аббосхонова Фотима, Қодиров Дилмурод ва Султонова Мафтуналар сўзга чиқдилар ва шифокорлик касбини ўрганишда ўз меҳнатларини аямасдан таълим берган профессор-ўқитувчиларга ўз миннатдорчиликларини билдирдилар.\nШунингдек тадбирга ташриф буюрган битирувчиларнинг ота-оналари томонидан ТТА маъмурияти, педагоглар, мураббийларга, изҳор этилган миннатдорчилик туйғулари барчани ҳаяжонга солди.\nБугунги кунда Академияни Даволаш (274 нафар), Тиббий педагогика (118 нафар), Тиббий профилактика (86 нафар), ОМХ (89 нафар) факултетларининг жами 567 нафар бакалаврлар ва 213 нафар магистратура битирувчилари битириб, ишга тақсимландилар ва шартномалар имзоланди.\nШундан сўнг ТТА ректори Л.Н. Туйчиев томонидан барча битирувчи талабаларга Тошкент тиббиёт академиясининг бакалавр дипломлари тақдим этилди. Тадбир сўнгида битирувчилар учун мусиқий дастур, КВЗ жамоасининг чиқишлари намойиш этилди.\nАзиз талабалар! Сизни шифокорлик дипломини қўлга киритганлигингиз билан чин қалбдан табриклаймиз! Шифокорлик касби шарафли, меҳнати эса улуғдир! Сиз каби жонкуяр шифокорлар меҳнати ила инсонларнинг хаёти асралади, саломатлиги мустаҳкамланади. Саломатлик йўлидаги машаққатли фаолиятингизда шижоат ва сабр-тоқат тилаймиз. Ҳурматингиз доимо баланд, соғлиғингиз ҳамиша мустаҳкам бўлсин, сизга доим омад ёр бўлсин!\nАввалги Олдинги хабар: Бугун Тошкент тиббиёт академиясида даволаш факультети битирувчиларига диплом топшириш маросими тантанали тарзда булиб утди.\nКейингиси Кейинги хабар: Даволаш факультети битирувчиларининг Қасамёди ва диплом топшириш байрам тадбири бўлиб ўтди.


“Жаҳон” ахборот агентлиги ўрнида янги бўлим тузилади\n10:10 13.01.2018 (Янгиланган 10:24 13.01.2018)\n“Жаҳон” ахборот агентлиги асосида замонавий медиа-марказ ҳамда жамоатчилик ва ОАВлар билан алоқа қилувчи янги бўлим ташкил этилади.\nТОШКЕНТ, 13 янв – Sputnik. Ўзбекистон президенти Шавкат Мирзиёев кеча Ташқи ишлар вазирлиги фаолиятига бағишланган мажлисда вазирлик ҳузуридаги “Жаҳон” ахборот агентлиги фаолиятини тубдан янгиланиши ҳақида гапирди.\nХусусан президент, “Жаҳон” ахборот агентлиги бугунги кунда ўз зиммасига юклатилган вазифаларнинг уддасидан чиқа олмаётганини ва шу муносабат билан, ахборот-агентлиги асосида янги медиа-марказ ташкил қилишни таклиф қилди.\nУндан ташқари, Шавкат Мирзиёев Ташқи ишлар вазирлиги ҳузурида жамоатчилик ва ОАВ билан алоқа қилиш бўйича янги бўлим ташкил қилиш ҳақида гапирди. Президент айтишига қараганда янги бўлим бошлиғи Ташқи ишлар вазирлигининг расмий вакили – мамлакат ташқи сиёсатининг жарчиси бўлиши керак.\nУшбу ишларни ташкил қилиш Бош вазир ўринбосари Сухроб Холмурадовга топширилди.


300 нафарга яқин ўзбекистонлик Абхазиядан қайтарилди – Газета.uz\nLotinchada 29 октябр 2020, 12:06 Сиёсат\nАбхазияда қолиб кетган фуқароларининг 299 кишидан иборат иккинчи гуруҳи Сочи шаҳридан Uzbekistan Airways чартер рейслари билан Ўзбекистонга қайтарилди, дея хабар берди Ўзбекистон ТИВ Оператив штаби ахборот хизмати.\nАввалроқ, 9 октябрь куни «Ўзбекистон темир йўллари» АЖ махсус поездида ёрдамга муҳтож (ҳомиладор аёллар, қариялар, касаллар ва болали аёллар) 19 нафар фуқародан иборат биринчи гуруҳ ватанга қайтарилган эди.\nАйни пайтда Ўзбекистон дипломатлари ушбу чегараолди ҳудудида бўлиб, Абхазиядаги ўзбекистонликлар билан боғлиқ вазиятни назорат қилмоқда, дея таъкидлади ТИВ. Ҳозирги вақтда Россия томони билан Россия ҳудуди орқали Абхазияда қолган Ўзбекистон фуқароларини мамлакатга олиб келишни ташкил этиш бўйича музокаралар олиб борилмоқда. Шу муносабат билан яқин вақт ичида Сочи шаҳридан навбатдаги чартер рейсларни амалга ошириш кутилмоқда.\nСентябрь ойи охирида Ташқи ишлар вазирлиги Абхазия ҳудудида бўлган 400 га яқин ўзбекистонлик элчихоналарга ўз уйларига қайтишига ёрдам бериш илтимоси билан мурожаат қилгани ҳақида маълумот берган эди.


Ор-номусни пулга сотганлар қисмати - 31 Марта 2016 - www.SheJoT.CoM\nГлавная » 2016 » Март » 31 » Ор-номусни пулга сотганлар қисмати\nОр-номусни пулга сотганлар қисмати\nТошга айланган қизлар ҳақидаги афсонани ҳаммамиз эшитганмиз. Ривоят қилишларича, қадимда бир ўлкага душман бостириб кирибди. Улар гуллаб-яшнаган бу юртни култепага айлантиришибди. Шу ерлик қизлар тириклайин душман қўлига тушсак, номусимизни топтайди, юзи қора бўлгандан кўра, ўлганимиз маъқул, бизларни тошга айлантир деб Яратганга илтижо қилишибди. Уларнинг оҳу-фарёди, илтижолари кўкка етибди. Ор-номусини ҳамма нарсадан устун қўйган қизлар тошга айланишибди. Аммо ҳозирги пайтда пул топиш илинжида ҳеч нимадан қайтмайдиган аёлларни кўриб, ғурурини, номусини асрайдиган заифалар ўтмишда қолганми деган хаёлга борасан киши.\nСирдарёлик Сарвиноз (исм-шарифлар ўзгартирилган) барча аёллар сингари чиройли кийинишни, яхши яшашни орзу қиларди, бироқ унинг ниятларини амалга ошириш учун пул зарур эди. У қўлида тайинли ҳунари бўлмаганидан бошини қаерга уришни билмасди. Шундай кунларнинг бирида қўшниси, Россияга бориб ишлаб келган Ойниса жонига оро кирди. Ойниса пул топиш мақсадида Россияда кўрсатган "қаҳрамонлик”лари ҳақида оғиз кўпиртириб гапирганида, Сарвинознинг ҳаваси келиб, кўнгли суст кетди. Ойниса унга "Россияга бориб фоҳишалик билан шуғуллансанг, яхшигина пул топишинг мумкин” деди. Сарвинозни харом йўл билан пул топиш заррача ҳайратга солмади. У қайси йўл билан бўлса-да, фақат пул топсам бўлди деб ўйлади.\n– Агар яна Россияга борадиган бўлсангиз мени ҳам олиб кетинг, ҳамма шартларингизга розиман, пул ишласам бўлди, – деди Сарвиноз Ойнисага.\nУнинг гапларидан Ойниса қувониб кетди. Ахир бирорта қизни эргаштириб борса, таниши "Таня” хурсанд бўлади, эвазига мукофот пули ҳам беради.\n– Майли, ўзи қайтиш учун билет олмоқчи бўлиб тургандим, сени бирга олиб кетаман. Ҳойнаҳой, билетга пулинг бўлмаса керак, иккаламиз учун билетни ўзим оламан. Боргандан кейин ишлаб пул топсанг, суришиб кетармиз, – деди Ойниса.\nШундай қилиб, қизлар самолётда Россиянинг Тольятти шаҳрига учишди. Уларни "Таня” кутиб олиб, ижара уйга жойлаштирди. Бир-икки кунлик дамдан кейин Ойниса билан Сарвиноз "хизмат фаолият”ларини бошлаб юборишди. Ҳар куни эрта тонгдан "Таня” қўнғироқ қилар, улар ювиниб-тараниб, махсус ёлланган таксида шаҳар четида жойлашган сауналардан бирига йўл олишарди. Саунада улар "массажчи” ниқоби остида бир кунда икки-учтадан мижоз қабул қилишарди. Ифлос йўл билан топилган пуллар эса сауна эгаси, "Таня” ва қизларнинг ўртасида тақсимланиб, ҳамма ўз улушини оларди. Сауна қўриқчилари то иш куни тугамагунча қизларнинг кетишига йўл қўйишмасди. Шу тариқа орадан икки ойча вақт ўтгач, бир-икки сўм пул топган Сарвиноз уйга қайтди.\nОрадан кунлар ўтди. Ўрганган кўнгил ўртанса қўймас деганларидай, у эски ишини қўмсаб қолди. Сарвинознинг яна Россияга отланганини кўрган синглиси Маржона ҳам унга эргашди. Сарвиноз синглисига у ерда нима иш билан шуғулланганини оқизмай-томизмай айтиб бериб, "Сенга бу иш тўғри келмайди” деди, аммо Маржона бораман деб оёқ тираб олгач, ўзи билан олиб кетишдан бўлак иложи қолмади. Ишнинг ҳадисини олган Сарвиноз бу сафар "Таня”нинг олдига боришни истамади. Чунки "Таня” раҳм-шафқатсиз аёл бўлиб, уларга бир кун ҳам дам бермай, кўпроқ пул ишлашга мажбур қиларди. Саунада "ишлаб” юрганида Сабина исмли енгил табиат қиз билан танишганди. У Сабинага қўнғироқ қилиб, синглиси билан бораётганлигини айтди. Улар етиб келгач, Сабина кутиб олиб, ижарага уй топиб берди. Қизлар яна саунадаги эски фаолиятларини бошлаб юборишди.\nМаржона бу ерда Ойбек исмли ўзбек йигити билан танишиб қолди. Ойбек унга қилаётган ишининг охири вой бўлишини тушунтириб, бу йўлдан қайтишга ундади ва бошқа иш топиб беришга ваъда берди. Маржона унга қулоқ солиб, саунага бормай қўйди.\nЁлғиз қолган Сарвиноз бироз пул топгач, орқага, уйга қайтди. Орадан бир ойлар вақт ўтгач, унга таниши Муаззам опа қўнғироқ қилди:\n– Сарвиноз, сендан бир илтимосим бор эди, танишларим — Наташа билан Манзура деган қизлар иш излаб юрибди. Ниҳоятда шароитлари оғир, агар Россияда танишинг бўлса, уларга иш топишга ёрдам бер. Агар истасанг кечқурун кафега кел, ўтирамиз, кейин улар билан ҳам танишиб оласан.\n– Майли, опа, боришга ҳаракат қиламан, – деди Сарвиноз.\nУлар кечқурун кафеда учрашишди. Сарвиноз қизлардан Россияда нима иш билан шуғулланганини яшириб ўтирмади. Ҳаммасини гапириб берди ва гапининг охирида у ерда фақатгина фоҳишалик қилишсагина мўмайгина пул топишлари мумкинлигини таъкидлаб ўтди. Унинг гаплари пул учун ҳамма нарсага тайёр қизларни чўчитиш ўрнига баттар илҳомлантирди.\n– Ҳамма шартингизга розимиз. Танишларингизга қўнғироқ қилинг, бизни кутиб олишсин, – деди Наташа.\n– Россияда "Таня” деган танишим бор эди. Фақат ҳозир у билан алоқам узилган, телефон рақами ҳам йўқ. Ойниса деган қўшним бор, шундан илтимос қилиб кўраман, унинг "Таня” билан муносабати яхши, қўнғироқ қилса, у сизларни кутиб олади, – деди Сарвиноз.\nСарвинознинг илтимосини "Таня” га етказган Ойниса тез кунда унга алоқага чиқди.\n– Сарвиноз, "Таня” билан гаплашдим, у рози бўлди. Агар яна ишлашни истовчи қизлар бўлса бемалол келаверишсин деди. Фақат интернетда, одноклассник орқали қизларнинг расмларини жўнатишимиз лозим. "Таня” уларнинг орасидан кимни танласа, ўша биринчи бўлиб кетади, – деб хабар берди Ойниса.\nСарвиноз унинг гапларини қизларга етказди. Наташа билан Манзура яна учта дугонасини Россияга ишлаш учун боришга кўндиришди. Уларнинг барчаси расмларини интернет орқали "Таня”га жўнатишди. "Таня” уларнинг орасидан Наташа билан Эльвира исмли қизни танлаб, "Зудлик билан етиб келинглар”, деб буйруқ бериб, билетга пул жўнатди. Қизлар самолётга билет олишди. Сарвиноз уларни аэропортгача кузатиб қўйиш учун таниши Асрорни чақирди. Қизлар юклари билан Асрорнинг машинасига жойлашишди.\nБузоқнинг югургани сомонхонагача деганларидай, уларнинг кирдикорларидан хабар топган ҳуқуқни муҳофаза қилувчи идора ходимлари Россияга бориб, мўмай даромадга эга бўлиш фикри билан банд қизларни Сирдарё туманидаги Янгиобод постида қўлга олишди. Яна бир оғир жиноятнинг олди олинди, бошига нима кўргиликлар тушиши мумкинлигини хаёлига ҳам келтирмаган, пул топиш илинжида ор-номусини сотмоқчи бўлган қизларнинг ҳаёти сақлаб қолинди. Сарвиноз ва Ойнисалар эса одам савдоси билан шуғулланганликлари учун тегишли жазосини оладиган бўлишди.\nКатегория: BAXS - TORTISHUV / FIKR MULOHAZA | Просмотров: 474 | Добавил: iphone | Рейтинг: 0.0/0


"Гилос дарахтини етиштириш ва унга шакл бериш" мавзусида навбатдаги вебинар\nAGROCOMP – Қозоғистон ва Ўзбекистонда қиймат занжири, барқарор ривожланиш ва эко-инновацияларни такомиллаштириш орқали Ўзбекистон ва Қозоғистон озиқ-овқат ва қишлоқ хўжалиги саноати корхоналарининг рақобатбардошлигини ошириш лойиҳаси доирасида бепул вебинарлар ташкил қилиниб келаётганидан хабарингиз бор.\n2020 йилнинг 12 июнь куни, соат 16:00 да "Гилос дарахтини етиштириш ва унга шакл бериш" мавзусида навбатдаги вебинар бўлиб ўтиши режалаштирилган. Ушбу лойиҳа Европа Иттифоқи томонидан молиялаштирилади.\nЎтган вебинарларимизда гилос ҳақида суҳбатлашгандик, бугун ҳам шу мавзуни давом эттирамиз.\nХўш, гилос дарахтига қандай шакл бериш керак? Бу саволга жавоб топиш учун, Шухрат Аброровнинг вебинарида қатнашишга таклиф этамиз!\nВебинарда қатнашиш учун ҳавола: http://webinar2.camon.uz/b/sho-v9p-99p


Турар-жой кўчмас мулкни туристларга топширишнинг янги тартиби тасдиқланди\n21 Avgust 15:52 Жамият\nКУЧМАС МУЛК ТАРТИБ ТАСДИҚКЛАМОҚ ЎЗБЕКИСТОН ҚОИДА\nЎзбекистонда уй-жойларни ижарага беришнинг янги қоидалари жорий этилди. Ушбу мақсадлар учун эгалари томонидан ажратилган квартиралар ва уйлар. қонун ҳужжатларида белгиланган тартибда рўйхатдан ўтказилиши керак.\nТурар-жойларини ижарага бериш учун\n400;">Ўзбекистон Республикаси Вазирлар Маҳкамасининг 2020 йил 10 июлдаги 433-сонли “Ўзбекистон Республикасида туризм соҳасини ривожлантириш ва соғломлаштириш учун қулай шароитлар яратиш чора-тадбирлари тўғрисида” ги қарорига мувофиқ яна бир муҳим ҳужжат қабул қилинди.\n«Ижара қилинган уй-жойларнинг ягона электрон реестрини юритиш ва уни сертификатлаштириш тартиби тўғрисида»ги низом турар-жой биноларида 30 кундан ортиқ бўлмаган муддатга ижарага олинган жисмоний ва юридик шахслар учун турар жойларнинг ягона реестрини юритиш ва уни сертификатлаштириш тартибини белгилайди.\nУй-жой мулкдорлари ўз уйларини ижарага олиш учун ягона уй-жой реестрига киритгандан кейин ижарага олиш ҳуқуқига эгадирлар. Реестр Туризм давлат қўмитаси қошидаги «Туризм хизматларини сертификатлаш маркази» давлат унитар корхонаси томонидан расмий веб-сайтда юритилади. Уй-жойларни ижарага олиш амалдаги автоматлаштирилган махсус электрон дастур орқали электрон шаклда амалга оширилади.\nУй-жойларни сертификатлаш ва реестрга киритиш дастурда талабномани рўйхатдан ўтказиш ёъли билан амалга оширилади. Аризага илова қилинадигон ҳужжатлар:\n— жисмоний шахсларнинг паспорт маълумотлари;\n— тадбиркорлик субъектлари – давлат рўйхатидан ўтказилганлиги тўғрисидаги гувоҳнома нусхаси;\n— кўчмас мулкка бўлган ҳуқуқларнинг давлат реестридан кўчирмаси.\nРўйхатдан ўтиш учун тўлов:\n— жисмоний шахслар учун – ҳар бир турар жой учун базавий ҳисоблаш миқдоридан 50%;\n— юридик шахслар учун – ҳар бир турар жой учун базавий ҳисоблаш миқдоридан битта ҳажми.\nИжарага олинган турар жойлар ЎзДСт 3220: 2017 «Туристик хизматлар. Турар жой имкониятлари. Умумий талаблар» ва уйларни ижарага олган одамлар ёнғин хавфсизлигини ва уйнинг санитария-гигиеник хавфсизлигини таъминлаши керак.\nСамарқанд жамоат транспортини электр автобусларига алмаштиришни режалаштирмоқда


Ўзбекистонликлар Илон Маскнинг 60 та сунъий йўлдошининг учиб ўтишини кузатди (видео) » Ўзбекистон янгиликлари – Zamin.uz\n24 май куни оқшомда Европа аҳолиси осмонда тизилишиб ҳаракатланаётган “юлдузчалар”ни кўришга муваффақ бўлди. Кўплаб блогерлар ва ОАВ номаълум учар объектлар ҳақида хабар бера бошлашган, аслида эса бу объектлар америкалик тадбиркор Илон Маскнинг SpaceX компанияси томонидан глобал интернет тизими учун орбитага олиб чиқилган 60 та Starlink сунъий йўлдоши бўлган.\nНидерландиялик ҳаваскор астроном Марко Лангбрук сунъий йўлдошлар учиб ўтадиган жой ва вақтни аввалдан ҳисоблаб чиқиб, уларни камерага муҳрлашга муваффақ бўлган. “Мана менинг видеоим, ҳайратдан донг қотишга тайёр туринг”, деб изоҳ берган видеога Лангбрук.\nБироқ Лангбрук осмонда 56 та сунъий йўлдош борлигини санаб чиққан, ваҳоланки Falcon 9 ракетаси орбитага 60 та сунъий йўлдош олиб чиққан. Бу сунъий йўлдошлар орбитага олиб чиқилмоқчи бўлаётган 12 мингта сунъий йўлдошдан биринчилари ҳисобланади. Астроном мунтазам равишда ўн минглаб сунъий йўлдошлар учиб юрадиган осмон тасвиридан хавотир билдирган.\nТаъкидланишича, 25 майдан 26 майгача ўтарча кечаси ушбу ҳолат Олмаота осмонида ҳам кузатилган. Шунингдек, Японияда ҳам бу ҳақда маълум қилинган.\nЛойиҳага кўра, АҚШ компанияси бутун сайёра бўйлаб интернет тарқатиш учун ҳар бири 227 кг келувчи 11943 та сунъий йўлдошдан иборат гуруҳни ташкил қилади. Улардан бир қисми 340 км, қолган қисми эса 550 км, учинчиси эса 1150 км баландликдаги орбиталарда жойлаштирилади.\nЯнгиликлар » Дунё » Ўзбекистонликлар Илон Маскнинг 60 та сунъий йўлдошининг учиб ўтишини кузатди (видео)\n09:30 Эрон кеча сунъий йўлдошини орбитага олиб чиқа олмади\n18:10 Хитой космосга «Сунъий Ой» учиради


Риштонда уйида 4 туп наша гиёҳванд ўсимлигини сақлаб келаётган шахс аниқланди\nФарғона вилояти Риштон туманида фуқаро А.Х.нинг хонадонидан 4 туп қуритилган наша гиёҳванд моддаси топилди. Бу ҳақда Миллий гвардия матбуот хизмати хабар берди.\nРиштон туманида яшовчи 1974 йилда туғилган фуқаро А.Х.нинг хонадони томорқаси кўздан кечирилганда 3 квадрат метр экин ер майдонида тарқоқ ҳолда, экинлар орасида 4 туп наша ўсимлиги парвариш қилиб келинаётганлиги аниқланган. Шундан сўнг А.Х.дан хонадонида ноқонуний гиёҳванд моддалари мавжуд бўлса, уларни ихтиёрий равишда тақдим этиш сўралганида фуқаро А.Х. хонадони айвонидаги сандиқ ичидан 3 ва 1 литр ҳажмдаги шиша идишда ва 0,5 литрли пластмасса идишга солинган, қуритилиб, майдаланган гиёҳванд модда (наша)ни ихтиёрий равишда тақдим қилган.\nМаъдум бўлишича, юқоридаги ҳолат Фарғона вилоя Қўриқлаш бошқармаси ҳамда Риштон тумани ИИБ ходимлари томонидан 2020 йил 4 август куни ҳамкорликда ўтказилган «Қорадори-2020» тадбири давомида аниқланган. «Ҳозирда ҳолат юзасидан Риштон тумани ИИБ томонидан суриштирув ишлари олиб борилмоқда», дейилади хабарда.\nАввалроқ Самарқандда ҳовлисида гиёҳвандлик моддасини етиштирганлар ушлангани, Наманганда гиёҳвандлик моддаларини сақлаб келаётган шахслар аниқлангани, Фарғонада молхонасидаги хумда 2 пакет марихуана сақлаб келган фуқаро ва қиймати 26 миллион сўмлик гашиш сотган шахс қўлга олингани ҳақида хабар берилганди.


Газета Норма маслахатчи / 2015 год / № 19 / Биз ва жаҳон\nБуюк ипак йўли милоддан аввалги узоқ тарихдан то XVI асргача бўлган даврда Осиё ва Европа давлатларини боғлаб турувчи асосий савдо йўли ҳисобланган. XVIII асрда венециялик савдогар Марко Поло уни Шарқ ва Ғарб ўртасида ипак ташилувчи карвон йўли деб атаган. Илк бор «Буюк ипак йўли» илмий атамаси 1877 йилда немис тадқиқотчиси Фердинанд фон Рихтгофеннинг «Хитой» асарида қўлланилган.\nЭътиборлиси, Буюк ипак йўлининг асосий қисми айнан Марказий Осиё давлатлари, хусусан Ўзбекистондан ўтган. Минг йиллар давомида унинг йўналиши ўзгарган бўлса-да, ҳали-ҳануз ўз аҳамиятини йўқотган эмас. Шунинг учун унинг дунё цивилизациясидаги ўзига хос ўрнини инобатга олган ҳолда ЮНЕСКО томонидан 1987 йилда «Ипак йўли» дастури қабул қилинган.\nСўнгги йилларда Буюк ипак йўлини ўзаро манфаатли алоқалар асосида қайтадан тиклаш ҳаракатида АҚШ, Хитой, Россия, Европа Иттифоқи, Ҳиндистон ҳамда Туркия каби давлатлар Марказий Осиё бўйлаб янги ипак йўлини барпо этиш бўйича ўз лойиҳаларини илгари суришмоқда. Уларнинг ичида ХХРнинг фаол уринишлари эътиборга молик.\n«Буюк ипак йўли иқтисодий коридори»нинг асосий мақсади минтақавий ҳамкорликнинг янги моделини яратиш ҳисобланади. Бу концепцияда фақат савдо, транспорт ва инвестициялар соҳасида ҳамкорлик инобатга олинган ва у интеграцион ҳамкорлик лойиҳаси ҳисобланмайди. Эътиборлиси, у мавжуд минтақавий механизмларнинг ўзгартирилишини кўзда тутмайди.\n«Буюк ипак йўли иқтисодий коридори» стратегик концепцияси 5 бўлимдан иборат бўлиб, улар сиёсий алоқалар, транспорт йўлларининг бирлашуви, эркин савдо, эркин пул айланиши ва халқларнинг бир ёқадан бош чиқариши ҳисобланади.\n«Буюк ипак йўли иқтисодий коридори» туфайли Хитой учун Европага мавжуд йўналишнинг қисқариши транспорт харажатларини камайтириш ҳамда Хитой товарларининг жаҳон бозорида рақобатбардошлигини янада ошириш имконини яратади.\nХитой Марказий Осиё давлатлари билан турли соҳаларда (энергетика, транспорт, савдо) кўп томонлама ҳамкорликни шакллантирмоқда. Хусусан, Марказий Осиё ва Хитой ўртасидаги муҳим энергия лойиҳаларидан бири бу Туркманистон газини 1 760 км лик газ қувури бўйлаб Ўзбекистон ва Қозоғистон орқали Хитойга етказишдир. Бу лойиҳа 2009 йилда ўз фаолиятини бошлаган бўлиб, шу йилнинг ўзида 40 млрд куб газ етказиб бериш мақсад қилинган. Бошқа энергия лойиҳаларидан бири Қозоғистон–Хитой нефть қувури бўлиб, у Хитойга тўғридан-тўғри йилига 14 млн тонна нефтни импорт қилиш имконини беради. Биламизки, 2020 йилга қадар Хитойнинг энергияга эҳтиёжи 3 баробар ошиши кутилмоқда, шунинг учун ҳам Марказий Осиё ва Хитой ўртасидаги алоқалар янада яхшиланиши ҳеч гап эмас1.\nШу лойиҳалар туфайли Хитой 2009 йилда Туркманистонга («Ёлотан-Жанубий Осман» газ комплекси) 4 млрд АҚШ долл., Қирғизистонга «КазМунаиГаз» миллий нефть-газ корпорациясига 10 млрд АҚШ долл. миқдорида кредитлар ажратган2. Бундан ташқари, Хитой Марказий Осиёда транспорт тизимини ривожлантириш учун инвестициялар ажратмоқда: 2013 йил февралда Хитой ҳукумати, Қирғизистон ва Ўзбекистон ўртасида янги 2 млрд АҚШ долл. қийматидаги янги темирйўл қурилиши лойиҳаси тасдиқланди3.\n«Буюк ипак йўли иқтисодий коридори»ни ташкил этишда иқтисодий салоҳияти бўйича Ўзбекистон катта стратегик аҳамиятга эга. «Oil and Gas» Journal (OGJ) маълумотига кўра, Ўзбекистонда 171 дан ортиқ нефть ва табиий газ манбалари топилган бўлиб, 594 млн баррел нефть захираси мавжудлиги тасдиқланган4. Ўзбекистон дунёда олтин ишлаб чиқарувчи еттинчи энг йирик мамлакат ҳисобланади. Пахта толаси экспорти бўйича кучли учликка киради. Асосий савдо ҳамкорлари Россия, Туркия, Хитой ва Қозоғистон. Ўзбекистонда бой энергия салоҳиятидан унумли фойдаланиш мақсадида инфратузилмани яхшилаш борасида кўплаб лойиҳалар амалга оширилмоқда. Масалан, 2004 йилда «Ўзбекнефтгаз» ва «Лукойл» компаниялари ўртасида табиий газ комплексларини ривожлантириш бўйича ҳозиргача давом этаётган лойиҳа тасдиқланган бўлиб, унга Осиё тараққиёт банки, Ислом тараққиёт банки, Credit Agrocole, BNP Paribas ва Корея тараққиёт банки ҳомийлик қилмоқда5.\nЎтган йили Пекинда Хитойнинг марказий нашри – «Jenmin Jibao» газетаси томонидан ўтказилган «Буюк ипак йўли бўйлаб иқтисодий коридор ташкил этишда оммавий ахборот воситаларининг ҳамкорлиги»га бағишланган халқаро форумда Буюк ипак йўли ривожида Ўзбекистон муҳим аҳамият касб этишига алоҳида урғу берилган. Мамлакатимизнинг бир қатор шаҳарлари Буюк ипак йўлининг муҳим марказларидан ҳисобланади, Самарқанд шаҳри Буюк ипак йўлининг индустриал ва инновацион маркази сифатида қайд этилган. Пойтахтимиз Тошкент шаҳри эса транспорт-коммуникация, ишлаб чиқариш ва илм-фан соҳаларидаги юксак салоҳиятига кўра мазкур тармоқнинг юраги деб эътироф этилган.\nҲозирги кунда Ўзбекистон ва Хитой ўртасидаги икки томонлама муносабатлар Буюк ипак йўлидаги бунёдкорлик руҳига мос равишда янги мазмун билан бойиб, ўзаро манфаатли алоқалар янада мустаҳкамланаётганини кўришимиз мумкин. Хитой Ташқи ишлар вазирлиги расмий вакили Хонг Лейнинг таъкидлашича, Ўзбекистон Республикаси ва ХХР раҳбарларининг 2013 йил сентябрь ойида Тошкентда ҳамда 2014 йилда Шанхайда бўлиб ўтган учрашувлари давлатларимиз ўртасидаги муносабатларни мустаҳкамлашда муҳим роль ўйнади.\nДарҳақиқат, кейинги йилларда Ўзбекистон билан Хитой ўртасидаги алоқалар янги босқичга кўтарилди. Масалан, мамлакатларимиз ўртасидаги товар айирбошлаш ҳажми 2014 йилда 5,5 млрд АҚШ долл.дан ошди. ХХР раисининг 2013 йил сентябрь ойида Ўзбекистонга давлат ташрифи доирасида умумий қиймати 15 млрд АҚШ долл.га тенг лойиҳаларни амалга оширишга оид 31 та ҳужжат имзоланди6.\nХусусан, Хитой Миллий нефть-газ корпорацияси Ўзбекистондаги истиқболли углеводород конларини ўрганиш ва уларни ўзлаштириш билан шуғулланмоқда. Табиий газни чуқур қайта ишлаш лойиҳаси амалга оширилмоқда. Буюк ипак йўлининг ёқилғи-энергетика соҳасида Марказий Осиё–ХХР газ тармоғининг Ўзбекистон ҳудуди орқали ўтиши ўзаро ишончли ва манфаатли муносабатларнинг ёрқин далилидир. 2014 йилда йилига 25 млрд куб метр газни узатиш имконини берадиган Марказий Осиё–Хитой газ қувурининг 1 минг 830 километр узунликдаги учинчи тармоғининг ишга туширилиши бу борада олиб борилаётган жадал ҳаракатлардан дарак беради7.\nЎзбекистон-Қирғизистон-Хитой темирйўли янги Буюк ипак йўли режасининг муҳим қисмидир. Бу йўл Хитойнинг Хинжианг провинциясидаги Қашғарни Қирғизистон (Қорасув) орқали Ўзбекистоннинг Андижон вилоятига туташтиради ва кейинчалик Туркия орқали Европага узайтирилиши эҳтимоли ҳам мавжуд. Бу лойиҳа, албатта, Ўзбекистонга мавжуд савдо ҳамкорларини кўпайтиришга ёрдам беради.\nУмуман олганда, Буюк ипак йўли бўйлаб жойлашган давлатларда қарийб 3 миллиард аҳоли яшашини инобатга олсак, ушбу иқтисодий майдон кўлами ва иқтисодий салоҳиятининг баҳоси нақадар салмоқли эканлигига амин бўлиш мумкин. Ўзбекистон «Буюк ипак йўли иқтисодий коридори» туфайли халқаро савдода янада кўпроқ улушга эришиши мумкин. Тошкент Марказий Осиёнинг йирик логистик марказига айланиш имконига эга бўлади.\nХулоса қилиб айтганда, ушбу стратегик концепция Марказий Осиё давлатлари ва Хитой учун нафақат савдо муносабатларини ривожлантириш, балки халқлар ўртасида маданий-маърифий, фан ва техника, транспорт, туризм соҳаларидаги ҳамкорликни янада ривожлантиришда ҳам устувор аҳамиятга эга.\n1Vladimir Fedorenko, «The new silk road initiatives in Central Asia», RETHINK PAPER 10, August 2013.\n2Simon Pirani, «Central Asian Energy: the Turning Point», Emerging Markets, February 2010.\n3«Новые торговые пути Китая», Economic Safety, February 2013.\n4«Uzbekistan is rich in natural resources», Mining World, May 2013.\n5«Russia’s Lukoil Secures $500 million Loan for Uzbek Gas Project», The Gazette of Central Asia, March 2012.\nЖаҳон иқтисодиёти ва дипломатия университети 4-курс талабаси.\nПрочитано: 3966 раз(а)\n2017-01-17 21:38:23, Гость_:


“Толибон” Жанубий Кореянинг гаровдаги фуқароларидан бири қатл этилганини эълон қилди.\n05 декабр 2020, Тошкент вақти: 19:44\n“Толибон” вакили бу Афғонистон ҳукумати жангарилар талаблари, жумладан, ҳаракатнинг ҳибсда сақланаётган аъзоларини озод этиш талабини бажармагани оқибати эканини билдирди.\n“Афғонистон ҳукумати ўтказилаётган музокараларда бизни алдашга уринди. Кеча биз уларга саккиз кишининг рўйхатини тақдим этдик, бироқ улар бизга жавоб бермади. Оқибатда бугун Ғазна вилоятида гаровда бўлган кореялик бир эркак ўлдирилди. Агар ҳукумат музокараларга киришмаса, эрта тонггача яна бир нечта кореялик ҳалок бўлади. Биз Корея ҳукумати, парламенти ва халқини яна бир бор Афғонистон ҳукуматига босим ўтказишга чақирамиз”, - деди “Толибон” ҳаракати вакили “Озодлик” радиосига.\nШунингдек, чоршанба куни “Толибон” жангарилари Афғонистон шарқида германиялик журналист ва унинг таржимонини ўғирлаб, сўнг озод этди.\nХабарларга кўра, журналист ва ҳамроҳининг озод этилишига маҳаллий оқсоқоллар ўз ҳиссасини қўшган.\nАввалроқ ўғирлаб кетилган яна бир германиялик эса шу пайтгача жангарилар қўлида қолмоқда. Жангарилар унинг озод этилиши эвазига Германия қўшинлари Афғонистондан чиқарилишини талаб қилаётир.


5 апрель, 2020, 11:01\nТеглар:Профессионал бокс | Руслан Чагаев | АҚШ | Германия\nУ юришини тезкор нокаут билан бошлаганди.\nЎзбекистон профессионал бокс оламида Руслан Чагаевнинг беқиёс ўрни бор. У ўз вақтида супер оғир вазн тоифасида WBA чемпионлик камарини қўлга киритган эди. Профессионал йўналишда ушбу юртдошимиз 38 та жанг ўтказиб, уларнинг 34 тасида ғалаба қозонган. Уч бора мағлубиятни қабул қилиб олган бўлса, 1 бора дуранг қайд этган.\nЧагаев ҳаваскор боксдаги бир қатор муваффақиятларидан сўнг, профессионал боксда ўз фаолиятини бошлайди. Унинг озми-кўпми муваффақиятларида ҳозирда инқирозга юз тутган бўлса-да, Германиянинг “Universum Box-Promotion” компаниясининг хизмати катта бўлган. Юртдошимиз ушбу промоутерлик компанияси билан 2003 йил ноябрь ойида шартнома тузади. Унга қадар, ҳам 7 та жанг ўтказиб улгурганди.\nХуллас, бугун, “Дебют” рукнини мехмони айнан “Оқ Тайсон”дир. Руслан профессионал боксдаги илк жангини 1997 йил 21 августда АҚШлик Донни Пенелтонга қарши ўтказади ва биринчи раунднинг ўзидаёқ, рақибини чуқур нокаутга учратишга эришади. Қизиғи, Донни фаолиятида 186 та жанг ўтказган бўлса, уларнинг 13 тасида ғалаба қозонган холос. 167 та мағлубият ва 6 дуранг қайд этган. Руслан билан фаолиятидаги 58-жангини ўтказиб, 53 мағлубиятини қабул қилиб олганди.\nАйнан мазкур жанг Руслан Чагаевнинг профессионал боксдаги илк қадами эди. Кейинчалик уни қандай натижалар қайд этганидан эса, хабарингиз бор...\nАҚШлик боксчи Василий Ломаченкони рақиб сифатида "назарига илмади"


Kenzo брендининг асосчиси Кензо Такада вафот этди\n11:26 05.10.2020 (Янгиланган 11:27 05.10.2020)\nKenzo брендининг асосчиси Кензо Такада 81 ёшида вафот этди - бироз олдин унда коронавирус аниқланган эди.\nТОШКЕНТ, 5 окт - Sputnik. Япониялик машҳур модельер, Kenzo брендининг асосчиси Кензо Такада 4 октябр куни 81 ёшида вафот этди.\nХабарда айтилишига кўра, Франциянинг Нейи-сюр-Сен коммунасида яшаган модельер COVID-19нинг оқибатларидан вафот этган.\nКензо Такада 1965 йилда Япониядан Парижга кўчиб келган ва 1970 йилда Kenzo брендини яратган. Тез орада Кензо дунёга машҳур либослар модельерига айланган. Унинг аёллар либослари коллекциялари Париж, Нью Йорк ва Лондонда катта муваффақият қозонган.\nКензо Такада Япония Фэшн редакторлари клуби мукофоти ҳамда Франция Маданият вазирлигининг Санъат ва адабиёт ордени билан мукофотланган.\n1983 йилдан бошлаб Кензо эркаклар модаси билан шуғуллана бошлайди. 1988 йилдан бошлаб эса - Kenzo бренди остида парфюмерия ишлаб чиқара бошлайди. Бугунги кунда kenzo бренди остида аёллар, эркаклар ва болалар либослари, уй жиҳозлари ва парфм ишлаб чиқарилади.\n1993 йилда Kenzo Франциянинг LVMH концерни томонидан харид қилинган.


Қозоғистон ва Эрон ўртасидаги муносабатлар ривожланишда давом этяпти - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистон ва Эрон ўртасидаги муносабатлар ривожланишда давом этяпти\nҚозоғистон ва Эрон ўртасидаги муносабатлар ривожланишда давом этяпти. Экспертлар айтишича, икки мамлакат ўртасидаги мулоқот тизимли кўриниш олган. Барча масалаларда ўзаро ишонч мавжуд. Савдо-иқтисодиёт соҳасида ҳамкорликни ривожлантиришга алоҳида эътибор қаратилган. Ўзаро фаолиятнинг бир неча устувор йўналиши белгиланган. Транзит-логистика имкониятларидан фойдаланиш ва уларни ривожлантириш, қишлоқ хўжалиги ва саноат соҳасида ҳамкорлик қилиш – шулар қаторида. Молия аналитиклари фикрига кўра, сўнгги 6 ой ичида Қозоғистон Эрон бозорида 112 миллион доллар даромад кўрган. Таққослаш учун мисол: 2017 йил давомида Астана Теҳронга 170 миллион долларга маҳсулот экспорт қилганди. Иқтисодий ривожланиш яққол кўриниб турибди. Бу маблағнинг энг катта қисмини мойли ўсимликлар, уларни қайта ишлашдан олинган маҳсулотлар, шунингдек, донли, дуккакли ва озуқавий ўсимликлар ташкил этган.\nАМИР АБЕДИ, ҚЎШМА ЭРОН – ҚОЗОҒИСТОН САВДО ПАЛАТАСИ РАИСИ:\n– Ўтган йиллар мобайнида Қозоғистон – Эрон ҳамкорлигида сезиларли силжиш юз берди ва у давом этаяпти. Ҳамкорлик даражаси кўрсаткичларидан бири сифатида президент Нурсултон Назарбоевнинг Теҳронга ташрифини кўрсатиш мумкин. Эрон ҳам бу борада орқада қолмаяпти. Қозоғистонда эронлик инвесторлар иштирокида қатор лойиҳалар амалга ошириляпти. Умуман олганда, биз учун Қозоғистон бозори жозибали.\nМутахассислар фикрича, Эрон ва Евроосиё Иқтисодий иттифоқи ўртасида эркин савдо зонаси ташкил этиш тўғрисидаги шартнома мавжудлиги ҳам экспорт ҳажмини оширишга хизмат қилади. Эрон бозорининг сиғими бугунги кунда 8 миллиард долларни ташкил этади. Шартнома Қозоғистон учун экспорт ҳажмини 30 мартагача ошириш имконини яратади. Бу келишув доирасида Қозоғистон Эронга қандолат маҳсулотлари, гўшт, дуккаклилар, конденсаторлар, аккумуляторлар ва арматура етказиб беради.


Маданият Вазири: Бахшичилик – бу, бир актёр театри – Сурхон тонги\nБош саҳифа / Маданият / Маданият Вазири: Бахшичилик – бу, бир актёр театри\nМаданият Вазири: Бахшичилик – бу, бир актёр театри\nЎзбекистон Республикаси маданият вазири Бахтиёр Сайфуллаев иштирокида I Халқаро бахшичилик санъати фестивали доирасида хорижий ва маҳаллий оммавий ахборот воситалари вакиллари учун матбуот анжумани ташкил этилди.\nУнда Б.Сайфуллаев журналистларга ушбу фестивалнинг бошқаларидан фарқли жиҳати, унинг Сурхон воҳасида ўтказилиши ҳамда бахшичилик санъати ривожидаги аҳамияти ҳақида маълумот берди. Шунингдек, бу санъатни бир актёр театрига ўхшатиш мумкинлигини таъкидлаб, кейинги вақтларда сўниб бораётган бахшичиликни сақлаб қолиш баробарида уни ривожлантириш йўналишларида ишлар олиб борилишини маълум қилди.\n— Бахшичиликка ихтисослаштирилган синфларни ҳамма ҳудудда ҳам ташкил этиш имконияти йўқ, — дейди маданият вазири. — Масалан, Фарғонада мақом, Бухорода мавриги санъати ривожланган. Шу боис, бахшичилик синфларини мазкур санъат сақланиб қолган Сурхондарё, Қашқадарё, Самарқанд вилоятлари ҳамда Қорақалпоғистон Республикасининг айрим туманларидагина ташкил этамиз. Айрим йўл қўйилган камчиликларни эса кейингиларида такрорламасликка астойдил ҳаракат қиламиз.\nАнжуманда маҳаллий журналистлар томонидан кейинги фес тиваллар учун сценарийлар танловини ташкил этиш, фестивалнинг асосий ғоясини йўқотмаслик борасидаги таклифлар ўртага ташланди. Хорижлик журналистлар фестивалдан мамнунлигини, маданий ва туризм соҳасидаги алоқаларни янада ривожлантириш зарурлигини билдирдилар.\nАнжуман сўнггида журналистларга бахшилар томонидан куйланган достон ва термаларнинг аудио диски,“Алпомиш” достонининг инглиз тилидаги таржимаси, ўзбек бахшилари термалари жамланган китоб ва фотоальбом совға қилинди.\nБаҳром ИБРОҲИМ ўғли\nОлдинги Дўстликка чорлайдиган байрам\nКейинги Тарихнинг олтин саҳифаси\nМарт 9, 2018\t2,830\nФеврал 27, 2017\t2,616


ВИЧ/СПИД ЫАНДАЙ ЮЫАДИ? — Кыргыз Республикасынын Маданият, маалымат жана туризм министрлигинин алдындагы Маалымат жана массалык коммуникациялар департаменти\nВИЧ/СПИД ЫАНДАЙ ЮЫАДИ?\nот · 03.12.2016\n2016 йилда «Ноль со\_асида. Янги ОИВ—инфекциясининг ноль \_о-латлари «Ноль босим, СПИДдан ыазо бщлишлар ноль» деган шиор остида СПИДга ыарши иш олиб бо-рилади\n№46 (1577), 3-декабрь 2016-жыл\nЫирьизистонда 2016 йилнинг 1 нояб-рига олганда 6618 киши, Щш вилояти ва Щш ша\_ри бщйича 2255 киши, Ара-вон тумани бщйича 43 киши ушбу ка-салликни юытирган. ВИЧ одам орга-низмига тушиб, уни касал ыилиши мум-кин бўлган вирусдир. У инсон организ-мига тушган за\_оти уни емиришни бош-лайди. ВИЧ охир оыибатда, СПИДга олиб келади, гарчанд бунга кўп, баъ-зан 10 йилгача, ваыт керак бўлса \_ам. Одам СПИД билан касалланиб ыолса, унинг организми ўзини инфекциялар-дан \_имоя ыила олмайди, оыибатда одам кўплаб касалликларга мойил бў-либ ыолади ва ни\_оят, бу касалликлар унинг ўлимига олиб келади. ВИЧ/СПИД даволаб бўлмайдиган касаллик-дир. ВИЧ/СПИД билан оьриган бемор бутунлай соппа-соь бўлиб кўриниши мумкин. Бошыаларни бу касалликдан \_имоя ыилиш учун, ўзини ВИЧ/СПИД билан касалланганлигига гумон ыилган одам ВИЧ/СПИД та\_лилини ўтказиш учун ыон топшириши керак.\nВИЧ/СПИД билан касалланган одам билан жинсий алоыага бщлганда; укол ва томизьич (капельница) учун аввал ишлатилган ёки нотўьри стерилланган игнадан фойдаланилганда, агар игна ВИЧ/СПИД билан касалланган ыонга теккан бўлса; ВИЧ/СПИД билан касал-ланган онадан болага \_омиладорлик, туьиш ва кўкрак билан боыишда юыиши мумкин; ВИЧ/СПИД билан оьриган ыон бошыа одамга ыуйиш учун ишлатилган-да; стоматология ёки бошыа даволаш хоналари, сартарошхона ва маникюр салонлари каби жойларда аввал иш-латилган ёки нотўьри стерилланган ас-боблардан фойдаланилганда, агар ас-боблар ВИЧ/СПИД билан касалланган ыонга теккан бўлса.\nБировга ыўл теккизганда, ыучоылаш-ганда ёки ыўл бериб сўрашганда; бир бирининг кийимларини кийганларида; бирга овыатланганда; йўталганда ёки ак-са урганда; жамоат \_ожатхоналаридан фойдаланганда; турли \_ашоратлар ча-ыиши орыали.\nОдамларга бир назар ташлаб, ВИЧ/СПИД билан касалланганлигини аниы-лаб бўлмайди, буни \_атто врач \_ам бе-морни оддий кўрикдан ўтказиб айтиб бера олмайди. Буни аниылашнинг ягона йўли ыон та\_лилини ўтказишдир.\nХамюратимиз фан номзоди


«Қўйлиқ» маъмурияти бозор бузилиши ёки кўчиши ҳақидаги хабарларни рад этди — Sof.uz\n«Қўйлиқ» маъмурияти бозор бузилиши ёки кўчиши ҳақидаги хабарларни рад этди\n14.12 12:14 176 Ўзбекистон\nБу ҳақда «Қўйлиқ» деҳқон бозори директорининг хавфсизлик бўйича ўринбосари Қодиржон Нормирзаев ЎзАга берган интервьюсида маълум қилди — дея ёзмоқда 'Gazeta.uz' нашри.\n«Бозорнинг янги бозорга кўчирилиши бўйича ҳали бизга шаҳар ҳокимияти томонидан ҳеч қанақа хабар берилмаган. Ва бизга бу бўйича огоҳлантириш хатлари ҳам юборилмаган... Мендаги маълумотга кўра, бозор бузилмайди», — деди у.\nСотувчи ва ишчилар 31 декабргача Food City`га кўчиш ҳақида огоҳлантириш хатларини олганини айтишмоқда. Хатда улар бозорни тарк этмаса, безорилик, ички ишлар органлари ходимининг қонуний талабларини бажармаслик, ўзбошимчалик моддалари билан маъмурий ва жиноий жавобгарликка тортилиши қайд этилган.\nҚодиржон Нормирзаевнинг ишонтиришича, огоҳлантириш хатлари маъмурият томонидан берилмаган. «Уни паттачи бергандир», — деди у.


YouTube’дан илҳомланган 11 ёшли хакер ҳикояси - Terabayt.Uz\nҲиндистонлик Раджив Кумар исмли кишининг электрон почта манзилига хакерлар мактуб йўллаб, пул талаб қила бошлашди. Улар «оилавий ва шахсий суратларингни қўлга киритганмиз, пул бермасанг уларни тарқатиб юборамиз», дея таҳдид қилишарди.\nЎҚИНГ: «Видеоларингни TikTok’да тарқатаман!» – Самарқандда товламачи қўлга олинди\nЭлектрон хат орқали товламачилик қилаётган киши Кумардан 10 миллион рупий талаб қилар эди; бу эса тахминан 138 АҚШ долларига тўғри келади. Шантажчи унинг ўзини ва оила аъзоларини кузатаётганларини айтиб таҳдид қилар эди.\nКумар кейинроқ ўзининг почтаси ҳимояси бузиб кирилганини пайқаб қолди – унинг пароли ўзгартирилган, аккаунти боғланган уяли телефон рақами ҳам алмаштирилган экан.\nШунда у полицияга мурожаат этди; у ердаги мутахассислар эса электрон мактублар жўнатаётган кимсанинг IP-манзили Кумарники билан бир хил эканини аниқлашди. Яъни, пул талаб қилиб хат юбораётган киши Кумарнинг ўз уйидан интернетга кираётган эди!\nПолиция ўз ишини қилди – Кумарнинг оила аъзоларини сўроққа тутди. Шунда дарҳол унинг 11 яшар ўғли айбни бўйнига олди. Ўзининг иқрор бўлишича, болакай YouTube тармоғидаги хакерлик ҳақидаги роликлардан илҳомланган ва бу борада ўзини синаб кўришга қарор қилган экан.\nДарвоқе, сиз ҳам хакерликка қизиқадиган бўлсангиз, биз уни ўрганишда асқотувчи бешта китоб рўйхатини эълон қилганмиз. Шунингдек, «оқ хакерлик»ни ўрганиш учун 6 та энг яхши ресурс ҳақидаги қўлланмамиз ҳам сизга маъқул келса керак.\n#YouTube #ижтимоий тармоқлар #кибер жиноят #кибер жиноятчилик #кибер хавфсизлик #кибер ҳужум #кибержиноят #Кибержиноятчилик #киберҳужум #хакер #хакер ҳужуми #хакерлар #хакерлик


Ўзбекистон ва Россия ҳарбий ҳамкорликни муҳокама қилди\nЖорий йилнинг 18 ноябр куни Ўзбекистон ва Россия мудофаа вазирлари телефон орқали мулоқот қилди, деб хабар бермоқда Россия ҳарбий идораси матбуот хизмати.\n«Россия мудофаа вазири, армия генерали Сергей Шойгу Ўзбекистон мудофаа вазири, генерал-майор Баҳодир Қурбонов билан телефон орқали музокара ўтказди. Музокаралар давомида ҳарбий ва ҳарбий-техник ҳамкорликка оид кенг кўламли масалалар муҳокама қилинди», дейилади маълумотда.\nОктябр ойи охирида МДҲ мамлакатлари Қуролли кучлари штаблари раҳбарлари Ҳамдўстлик чегараларидаги ҳарбий-сиёсий вазиятни Самарқандда муҳокама қилди. Учрашувда Озарбойжон, Арманистон, Беларус, Қозоғистон, Қирғизистон, Россия, Тожикистон ва Ўзбекистон ҳарбий делегациялари ҳамда МДҲ Ижроия қўмитаси ва МДҲ мудофаа вазирлари кенгаши котибияти делегациялари иштирок этди.\nУчрашув кун тартибига «мудофаа ва хавфсизлик соҳасидаги ўзаро манфаатли ҳамкорлик, шунингдек, МДҲ давлатлари чегаралари бўйлаб юзага келаётган ҳарбий-сиёсий вазият тўғрисида фикр алмашиш» масалалари киритилди.


Етакчилар бу синовни ҳам енгади ёҳуд янги “маънавиятчи” – Kar24.uz\nЕтакчилар бу синовни ҳам енгади ёҳуд янги “маънавиятчи”\n12.01.2021 343 views0\nИнсон инсон бўлиб шаклланибдики, қийинчилик ва ҳаёт синовлари билан курашиб яшайди. Баъзан ғолиб баъзан мағлубият “маза”сидан баҳра олади.\nЁшлар етакчиси бўлиб фаолият бошлаганимга ҳам мана 1 йилдан ошди. Қисқа вақт ичида ўқувчиларим билан қатор ютуқларга эришдик. Туман миқёсидаги ва Республика доирасида ўтказилган форумларда иштирок этдик. Хуллас, “нима иш қилдинг” деган саволга орқамизда жавоб бор.\nБутун Республика ёшлар етакчиларининг тақдири қил устида турибди десак балки масалани бўрттириб юборган бўлармиз, аммо айтсам тилим, айтмасам дилим, деган гаплар бор…\nЁшлар етакчилари биласиз, жамиятнинг барча тадбирларида фаол… тўғрироғи деярли барча концерт, тадбирлар етакчиларнинг иштирокисиз “татимайди”. Чунки уларда ёшлар иштирок этади, ёшлар чиқиш қилади… хўш, уларни ким тайёрлайди? Йўл-йўриқни ким беради? Туманга ўз иқтидорли ёшларини танлашда ким “воситачи”лик қилади?\n2020 йилнинг охирларида ёшлар етакчиларининг штат бирлигидан 0.25 олиниб, янги маънавият тарғиботчиси лавозимига берилиши айтилганди…\nУшбу масала бўйича бироз мулоҳазаларим бор, маънавият тарғиботчиси атиги ярим кунгина келиб мактабда қандан қилиб “маънавият аураси”ни яратиб бера олар экан?! Бунинг устига ўқувчилар билан тил топишиш учун камида улар билан эрталабдан то мактаб тугагунга қадар шуғулланиш керак…. бола тарбияси осон эмаски, уни 4 соатда ўзлаштириб олса… Мактабга маънавият тарғиботчиси лавозими жуда зарур экан, нега буни айнан Маънавият ва маърифат ишлари бўйича директор ўринбосари лавозимининг штат бирлигидан олишмай, айнан ёшлар етакчисининг маошидан олишди? Ёшлар етакчисининг ойлик иш ҳақи 1 млн 900 сўмни ташкил қилади….\nМаънавият тарғиботчиси лавозими жорий қилиниб, маънавий тадбирлар билан бевосита шуғулланар экан, бу пайтда маъанавият ва маърифат ишлари бўйича директор ўринбсаори нима билан машғул бўлади?\nКоронавирус пандемияси даврида ҳеч бир мактабнинг ўқитувчиси уйма-уй юриб волонтерлик қилмади. Ҳеч бир “маънавиятчи” калл-центрларда ўтирмади. Ёшлар етакчиларининг бир гуруҳи кам таъминланган оилаларга озиқ-овқат тарқатишди, бир гуруҳи “Саҳоват ва кўмак” жамғармасида яна бирлари эса маслаҳат марказларида калл-центрларда ўтиришди. Хуллас, пандемияда ҳеч бир ёшлар етакчиси бўш ўтирмади. Онлайн танловлар ўтказилганлиги алоҳида мавзу… ёшлар етакчилариниг ишлари афсуски доим парда ортида қолиб келаяпти…\nПандемия тугаб, ўқув йили бошланди. Бир томонда мактаб бир томонда аёллар ва ёшлар дафтарлари бўйича хатлов ишларида туну-кун тер тўкилди. Ишсиз ёшлар ва аёллар билан бирма-бир телефон орқали мулоқотлар ўрнатилди. Хуллас, мамлакатимиздаги ишсиз аёллар ва ёшлар қатламини аниқлашда етакчиларнинг ўрни бўлакча бўлди.\nЯна бир муҳим жиҳатга эътиборингизни қаратмоқчиман. Иш тажрибасига эга, бир неча йиллик стажи мавжуд олий таълим муассасасида таълим олаётган ёшлар етакчиларини, дипломи қўлида бўлмаганлиги сабабли ишдан олиниши хусусида гап-сўзлар болалаяпти. Ўзбекистон дипломдан кўра иш малакасига эга кадрларни танлашни афзал кўраётган бир даврда бир гуруҳ ёшларнинг ишдан олиниши бироз ғалати. Ўрта махсус маълумотли ёшлар етакчиларга тегишли деб бироз пинак бузмаслик мумкин, аммо ОТМда 1 ёки 2 курсларда ўқийдиган ёшлар етакчиларига ҳам бу тегишли деб ўйлайман. Аниқ маълумотларга таяниб айтадиган бўлсак, ОТМдаги 1 ёки 2 курс талабаларига тугалланмаган олий маълумотлми даражаси берилмайди… аммо бошланғич таълимда 5-10 йилдан буён, ёки меҳнат, жисмоний тарбия фанларидан ўрта-махсус маълумотига эга бўлган ўқитувчилар жимгина юришибди….\nАслида, нуфузли уни верситетни тугатиб, қўлида дипломи билан, ўз исмидан 20 та хато ёзадиган, шахсий фикрга эга эмас, иш буюрсанг ўзингдан иш сўрайдиганлар афсуски атрофимизда топилади. Ўрмонга ўт кетса, хўлу-қуруқ бир ёнади деганларидек, айрим дипломли “ўқуви бор”ларнинг касрига университетга ўз кучи билан кириб, ҳам ишлаб ҳам ўқиб юрганлар қолаяпти… ана тенглик… “Даккини ишлаган эшитади, ишламаганга не парво” деганларидек, бу йил ёшлар етакчилари учун оғир келишини таҳмин қилаяпман. Аммо ёшларнинг чинакам қаноти бўлган етакчилар бу синовни ҳам енгиб ўтишади..\n5-мактабнинг ёшлар етакчиси, журналист\nАймақлық перинатал орайы, яғный Республикалық туўыў үйи 31-мартқа шекем жабылады


Деҳқонлар буни билиши шарт – Сурхон тонги\nБош саҳифа / Қишлоқ хўжалиги / Деҳқонлар буни билиши шарт\nДекабр 29, 2018\tҚишлоқ хўжалиги Изоҳ қолдириш 1,090 Кўрилди\nЭкинлар ҳосилдорлиги ошиб бориши тупроқ унумдорлигига ва уларни озиқлантиришга боғлиқлиги фан ютуқлари ва илғор тажрибалардан аён. Шунга қарамай экинларни етиштиришда ушбу муҳим масалага етарлича эътибор берилмаяпти.\nЕрдан ундирилаётган ҳосилнинг 50-60 фоизи экинга берилаётган озиқ моддалар ҳисобига шаклланади. Режалаштирилган ҳосилни етиштириш учун белгиланган озиқа элементлари тўлиқ қўлланилмаса ёки уларни қўллаш меъёрлари, нисбатлари ва муддатлари бузилса, ҳосил кечки бўлади, иқтисодий зарар салмоғи ҳам ортиб боради.\nШундай экан, фермерларимиз мўл ва сифатли, арзон қишлоқ хўжалиги маҳсулотларини етиштириш учун экинларни тегишли меъёрларда, нисбатларда ва мақбул муддатларда керакли озиқа элементлари билан озиқлантиришлари шарт. Бунда қайси экинни қанақа озиқа элементи ва қанча миқдорда озиқлантиришни аниқ белгилаш муҳим.\nҲозирги вақтда пахта, ғалла ва бошқа экинлар ҳосилининг ҳар бир цент нерини етиштириш учун қайси элементдан қанча миқдорда ўзлаштириши амалда аниқланган. Мисол учун, пахтанинг ҳар бир центнер ҳосили 5 килограмм азот, 1,5 килограмм фосфор ва 5 килограмм калий ўғитини тупроқдан ўзлаштиради. Экинларни озиқлантиришда озиқа элементларининг қўлланилиш нисбатлари ҳам алоҳида аҳамиятга эга.\nҒўзани озиқлантириш меъёрлари белгиланганда, азотга нисбатан фосфорнинг қўлланилиш меъёри 70 фоизни ташкил этиб, калий 50 фоиздан иборат бўлади. Бироқ бошоқли дон экинлари, жумладан, буғдой озиқлантирилганда озиқа элементларининг асосий қисмини азот ташкил этади. Чунки, азот ёрдамида дондаги оқсил ва клейковина синтез бўлиб, нон маҳсулотларининг сифати таъминланади. Шу сабабли ҳам буғдой етиштиришда азотли ўғитлар фосфорга нисбатан 2, калийга нисбатан эса 3 баробар кўп қўлланилади.\nМинерал ўғитлар нархи қиммат, гўнг ва бошқа маҳаллий ўғитлар етишмаётган ҳозирги даврда тупроқдаги ўғитлар қолдиқларидан самарали фойдаланишни ташкил этиш муҳим аҳамиятга эга. Масаланинг жиддий томони шундаки, тупроқдаги ўғитларнинг қолдиқлари муттасил кўпайиб бормоқда ва минераллашув жадал ўсмоқда. Натижада тупроқ экологиясининг бузилиши оқибатида ундаги фойдали микроорганизмлар нобуд бўлиши билан бирга оғир металлар кўпайиб, тупроқдан радиактив нурлар ажралиб чиқадиган бўлиб қолади. Шу боис, экинларни озиқлантириш учун қўлланилган ўғитлар қолдиқларидан самарали фойдаланишни ташкил этиш мақсадга мувофиқ.\nЭкинлар далага солинган гўнгнинг 60 фоизини биринчи йили, 30 фоизини иккинчи йили, 10 фоизини учинчи йили ўзлаштиради. Шунингдек, қўлланилган фосфорли ўғитларнинг 55 фоизи биринчи йили, 30 фоизи иккинчи йили, 15 фоизи учинчи йили экинлар томонидан ўзлаштирилса, калийли ўғитларнинг 70 фоизи биринчи йили, 30 фоизи иккинчи йили ўзлаштирилади. Азотли ўғитларнинг эса барчасини экинлар биринчи йилиёқ ўзлаштиради. Чунки, азотли ўғитлар жуда ҳаракатчан бўлиб, тез сарфланади. Азотли ўғитларнинг қолдиқлари кузги, қишки ва баҳорги ёғингарчиликлар таъсирида ювилиб, экинлар ўзлаштира олмайдиган тупроқнинг пастки қатламларига сингиб кетади. Лекин такрорий экинлар экиш орқали ёзнинг иккинчи ярми мобайнида азот қолдиқларидан самарали фойдаланиш мумкин.\nЎғитларнинг қўлланилиш меъёр ва нисбатларининг бузилиши оқибатида ҳосилдорлик ўғитлар қўлланилмаган даражадагига тенглашиб қолмоқда. Суғориладиган ерларда минерал ва маҳаллий ўғитлар қўлланилмаса ҳам пахтадан ўртача 19, буғдойдан 28,3 центнергача ҳосил олиш кўп йиллик илмий ва амалий тажрибада исботланган. Чунки, тупроқларимиздаги чириндилар алмашинуви оқибатида ҳаракатчан фосфор ва калий миқдори тенглашиб, мақбул ҳолатга тушиб қолган.\nТупроқда катта миқдорда фосфор ва калийли ўғитлар минераллар таркибига киргани бизга маълум. Шу нуқтаи назардан улардан самарали фойдаланиш учун деҳқончиликда биологик ўғитлардан фойдаланиш ва уларнинг керакли дастурларини ишлаб чиқиш ҳозирги вақтда қишлоқ хўжалиги соҳасида фаолият олиб бораётган ходимларнинг муҳим вазифасидир. Исроил, Туркия, Индонезия, Япония, Бразилия, АҚШ каби давлатларда аллақачон қишлоқ хўжалиги экинлари ҳосилдорлигини ошириш ҳамда экологик тоза озиқ-овқат ишлаб чиқаришда бу усулга ўтишган.\nИшлатиладиган биологик ўғитлар тупроқдаги қийин ўзлаштириладиган озиқаларни ўсимлик томонидан тез ва осон ўзлаштирадиган ҳолга ўтказади. Яъни маданий ўғитлар самарасини 25-30 фоизга оширади. Шунингдек, тупроқдаги барча заҳарли моддаларни элементларга парчалаш хусусиятига эга. Шулардан бири “Ер малҳами” бўлиб Ўзбекистон ФА Микро-биология институти олимлари томонидан ишлаб чиқилган “азотобактер хроококкум штамм-2А” тупроқ бактерияси ҳисобланади. Бу ўсимликларда гуллаш ва ҳосилнинг пишишини 10-20 кунга тезлатади, ҳосилдорликни гектарига 5-20 центнергача оширади. Шунингдек, фотосинтез жараёнларини тезлатади, ҳосил сифатини, ўсимликларнинг касалликларга, иссиққа чидамлилигини оширади. Бундан ташқари, ўсимликларда иммунитетни мустаҳкамлаб, озиқада нитрат миқдорини камайтиради. Бу эса инсонлар соғлигига путур етказмаслигини ҳамма билиши шарт.\nТошкент давлат аграр университети Термиз филиали 2-босқич талабаси, изланувчи\nОлдинги Ғолиблар мамлакат чемпионатида қатнашади\nКейинги Шодлик улашиб


06 июл 2022, Тошкент вақти: 23:30\n7 апрел воқеалари ортидан берган илк интервюсида Бакиев ўзининг ҳайдалиши ортида Россия раҳбарияти турганига ишорат қилди.\nҲокимиятдан қувилганидан сўнг берган илк интервюсида Бакиев мамлакатни қамраб олган ғалаёнларда ташқи кучлар қўли борлигини даъво қилди. Аммо навбатдаги суҳбатда Бакиев бу воқеаларда Вашингтон ë Москванинг алоқаси йўқлигини таъкидлади.\nҲукумат қўшинларининг 7 апрел куни Бишкек марказига тўпланган намойишчиларга қарата ўт очиши натижасида камида 75 одам ўлди, юзлаб жароҳатланди.\nАввалига Талас ва Норин вилоятларида бошланиб¸ тезлик билан пойтахт Бишкекка кўчган халқ норозилиги ҳали ҳукумат ўзгаришига олиб келмай турибоқ¸ бу воқеалар ортида қандайдир кучлар турганлиги тўғрисидаги тахмин ва даъволар оммавий ахборот воситалари юзини кўрди.\nВоқеаларнинг кўринмас дирижëри бўлиш эҳтимоли ҳақидаги тахминларга ҳатто ҳокимиятдан қувилган президент Бакиевнинг ўзи ҳам ойдинлик кирита олмади - у бир куннинг ичида бири-бирини инкор этувчи икки хил баëнот берди.\n“Эхо Москвы” мухбири Дзядконинг 7 апрел кунги воқеалар ортида бирор ташқи кучлар турган бўлиши мумкинми¸ деган саволига Қурмонбек Бакиев:\n- Мен айнан қайси мамлакат эканлигини кўрсатмоқчи эмасман, лекин ташқи кучларсиз бундай мувофиқлаштирилган жараённи амалга ошириш мумкин эмас¸ дея жавоб қайтарди.\nАммо “Эхо Москвы” мухбири билан суҳбатдан саноқли соатлар ўтиб¸ Франс пресс мухбири саволларига жавоб бера туриб айнан Бакиевнинг ўзи:\n- Мен на Россия ва на АҚШ бу воқеаларга алоқадор¸ деган фикрдаман¸ деган гапни айтди.\nБакиевнинг бундай қарама-қарши баëнотлари баробарида бу саволга жавоб излаëтган аксар таҳлилчи ва сиëсатшунослар Қирғизистон воқеалари ортида Россиянинг қўли борлигини таъкидлашмоқда. Россиянинг Қирғизистон воқеаларига алоқадорлиги, айрим тахминларга кўра, Қирғизистонга берилган 300 миллион долларлик Россия кредитининг бакиевчиларга тегишли бўлган тижорат банкларга тарқатилиши ва Бакиевнинг АҚШ базасини мамлакатдан чиқариш ҳақида Москвага берган ваъдаси устида турмагани билан боғлиқдир. Россия Қирғизистонга сотилаётган ёқилғи нархларини 1 апрелдан оширган ва бу халқ норозилиги устига мой сепган эди.\nАйни пайтда¸ Қирғизистон воқеалари ортида ташқи кучлар¸ хусусан Россия турибди¸ деган тахминларга қўшилмаëтган таҳлилчилар ҳам талайгина. Шулардан бири Москвадаги мустақил таҳлилчи Санобар Шерматовадир.\n- Мен бу воқеаларда Москва ёки Вашингтон қўли борлигига умуман ишонмайман. Бу Қирғизистонннинг ички вазиятидан келиб чиқиб содир бўлган воқеалардир. Ҳукуматнинг ўзи халқ норозилигини юзага келтириш учун барча шароитларни яратиб берди. Москванинг қандайдир махфий тизимлар қўли билан бу ҳаракатларни бошқараётганлигига асло ишонмайман¸ дейди таҳлилчи Санобар Шерматова.\nҚирғизистонда ҳали ҳукумат алмашинуви содир бўлмай турибоқ¸ Россия Бош вазири Владимир Путин бўлиб ўтаётган воқеаларга Россиянинг, хусусан унинг шахсан алоқаси йўқлигини билдирди:\n- Айтадиган гапим шу: на Россиянинг, на менинг ва на Россия расмий доираларининг бу воқеаларга алоқамиз бор. Шахсан мен учун бу воқеалар кутилмаган бўлди¸ деди Россия ҳукумати раҳбари Владимир Путин.\nОзодликнинг Марказий Осиё бўйича таҳлилчиси Брюс Паниэр Қирғизистон воқеаларига четдан туриб муайян кучлар таъсири масаласига доир ўзгача фикр билдирди:\n- Менимча, Қирғизистон воқеаларида Ғарб давлатларини айблаш жуда қийин. Ҳеч ким учун сир эмаски, Россия собиқ ҳукуматни қўллаб-қувватламади. Бунинг сабабларидан бири¸ Бакиев ҳукуматининг Москва томонидан берилган пулларни шахсий эҳтиёжларига ишлатиб юборганидир. Воқеалардан олдин, эътибор берган бўлсангиз, Россия ахборот воситаларида, хусусан “Вести”¸ “Новости”ларда, Бакиев бошқаруви қаттиқ танқидга учраган эди. Москва қирғиз ҳукуматидан жуда норози эди. Шунинг учун собиқ ҳукумат Москвани бу воқеаларда қўли борликда айблаши мумкин. Аммо бу жуда хавфли ўйин. Марказий Осиёда ҳақиқий сиёсий таъсирга эга ягона давлат Россиядир¸ Америка эмас, Хитой эмас, айнан Россиядир. Россия Марказий Осиёда жуда осонлик билан ҳар қандай сиёсий ўйинларни ташкиллаштириши мумкин. Лекин бу воқеаларда бировни айблаш ҳам нотўғри. Халқ Бакиевдан норози. Бакиев эса ўзи кетишни истамаяпти. Россия эса ҳозир кейинги бошқарувчини танлашга киришган ҳам бўлиши мумкин.\n- деган фикрда Озодликнинг Марказий Осиё бўйича таҳлилчиси Брюс Паниэр.\nАҚШ давлат Департаменти вакили Филип Кроули Қирғизистон ҳодисалари мантиқий ниҳоясига етмаган 7 апрел куни, Бакиев ҳукуматини назарда тутган ҳолда “Биз вазиятни кузатиб бормоқдамиз. Биз ҳокимият тепасида қонуний ҳукумат турганлигидан келиб чиқиб гапиряпмиз”, дея баëнот берган эди,\nБакиевнинг ҳукуматдан четлаштирилиши ортидан “КазТаг” ахборот агентлигига интервю берган Қирғизистон собиқ президенти Асқар Ақаев¸ бу воқеалар учун АҚШ ҳукуматини айблади.\n- Қирғизистонда бўлаётган воқеалар- бу АҚШнинг демократияни ёйиш баҳонаси билан суверен давлатнинг ички ишларига аралашуви натижасидир¸ деб хулоса чиқарди айнан халқ қўзғолони оқибатида 2005 йилнинг 24 март куни Москвага қочиб келган собиқ қирғиз президенти Асқар Ақаев.\nҚирғизистон воқеалари ортидаги “айбдорни” қидириш авж паллага кирган бир вақтда, Владимир Путин ва Барак Обама янги ҳукумат раҳбари Роза Ўтунбаева билан телефон орқали сўзлашиб¸ янги ҳукуматни тан олганини билдирдилар. Айни пайтда АҚШ маъмурияти Вашингтонда расмий учрашувга ҳозирланаётган собиқ ҳукумат Ташқи ишлар вазири Қодирбек Сарбаевга аввал белгиланган музокараларнинг тўхтатилганлигини билдирди.\nБу жараëнлар билан бир пайтда¸ 9 апрел куни муваққат халқ ҳукумати бошлиғи ўринбосари Алмаз Атамбаев бошчилигидаги делегациянинг вужудга келган вазиятни муҳокама этиш ва ваъда қилинган молиявий ёрдам олиш мақсадида Москвага жўнаб кетгани хабар қилинди.


Европаликлар уят сабаб самолётларда кам учмоқда | Qalampir.uz\nЕвропаликлар уят сабаб самолётларда кам учмоқда\nОлам\t29 Январь 12:38 15934\nЕвропаликлар самолётнинг атроф-муҳитга зарар келтираётганидан уялишмоқда ва поезд хизматидан фойдаланишни афзал деб билишмоқда. Бу ҳақда Deutsche Welle (DW) хабар бермоқда.\nБу ҳолат Швеция ва Германияда кўп кузатилган — 10 йил ичида илк бор ушбу давлат фуқароларининг парвоз қилиши кескин пасайиб кетган. Швеция аэропорти 2019 йил 2018 йилга қараганда 4 фоиз йўловчига хизмат кўрсатган. Авиакомпаниялар эса 2 фоиз йўловчи кам ташиган (ички парвозларда 9 фоиз кам).\nНемис авиакомпанияларида ҳам шу ҳолат кўзга ташланган. Ички парвоз йўналишларида кўрсаткич 2 фоизга тушиб кетган бўлса, ташқи парвоз 0,4 фоизга пасайган. Кўрсаткичларнинг тушиб кетишига Flight shame (“учиш уят”) ҳаракати сабаб этиб кўрсатилган. Бу ҳаракат тарафдорлари самолётларнинг атроф-муҳитга зарари сабаб уларда парвоз қилишдан бош тортишган ва поезда юришни афзал деб билишмоқда.\nПараллель равишда Европанинг бошқа давлатларида темир йўл йўналишларида йўловчилар оқимининг ошгани қайд этилган. Масалан, Германиянинг Deutsche Bahn (DB) миллий темир йўл оператори 2019 йилнинг ярмигача рекорд миқдорда йўловчиларга хизмат кўрсатган — 71,8 миллион киши. Бир йил давомида бу кўрсаткич 150 миллион йўловчини ташкил этган.\nМаълумот ўрнида, Европада экологияни ҳимоя қилувчи ҳаракатлар сони йилдан йилга кўпайиб бормоқда. 2019 йил Time журнали талқинига кўра, “Йил одами” дея таърифланган швециялик Грета Тунберг самолётлардан воз кечиб, поездларда юриш тарафдорларининг рамзига айланган эди.\nЕвропа самолётларда кам учмоқда\n16 Сентябрь 15:13 57423\n16 Сентябрь 23:42 34848\n17 Сентябрь 14:20 32537\n18 Сентябрь 08:06 24963\n17 Сентябрь 23:44 23926